title: Mulan (vuoden 1998 elokuva)

text: Shang tekee työtä käskettyä, ja ennen pitkää joukot saapuvat erääseen poltettuun kylään. Kylässä he saavat tietää, että hunnit ovat tappaneet kenraali Lin ja tämän miehet. Poistuessaan vakavina kylästä Shangin joukot saavat kimppuunsa vuorilla väijyvät hunnit. Nokkela Mulan aiheuttaa lumivyöryn, joka hautaa suurimman osan hunneista lumen alle. Voitosta huolimatta Mulan haavoittuu taistelussa, minkä seurauksena hänen huijauksensa paljastuu. Vaikka Kiinan laki määräisi surmaamaan Mulanin, Shang hylkää Mulanin vuorille ja jatkaa sitten joukkoineen kohti Keisarillista kaupunkia kertoakseen hunnien tappiosta. Lumivyöry ei kuitenkaan tapa kaikkia hunneja, minkä Mulan saa todeta nähdessään Shan Yun ja useiden muiden hunnisotureiden ilmestyvän esiin lumen alta. Hunnit lähtevät kohti Keisarillista kaupunkia aikomuksenaan kaapata keisari.


title: Mulan (vuoden 1998 elokuva)

text: Saavuttuaan Keisarilliseen kaupunkiin Mulan yrittää varoittaa Shangia Shan Yusta, mutta mies kieltäytyy kuuntelemasta häntä. Hunnit ilmestyvät paikalle ja sieppaavat keisarin. He lukittautuvat sisälle palatsiin ja pakottavat keisarin kumartamaan Shan Yuta. Mulanin avulla Shang, Yao, Ling ja Chien-Po naamioituvat jalkavaimoiksi, ja pääsevät sen varjolla sisään palatsiin. He päihittävät Shan Yun miehet. Shan Yu yrittää saada keisarin kumartamaan häntä, mutta keisari kieltäytyy, jolloin Shan Yu aikoo tappaa hänet.


title: Mulan (vuoden 1998 elokuva)

text: Shang estää Shan Yuta murhaamasta keisaria, minkä jälkeen Mulan houkuttelee hunnijohtajan palatsin katolle ja ryhtyy taistelemaan tämän kanssa. Sillä välin Mushu laukaisee Mulanin neuvoja noudattaen ison ilotulitusraketin, joka osuu Shan Yuhun tappaen tämän. Kiinan keisari ja kaupungin asukkaat ylistävät Mulania ja kumartavat hänelle kunnianosoituksena. Mulan ottaa vastaan keisarin tarjoaman riipuksen ja Shan Yun miekan, mutta kieltäytyy kohteliaasti ryhtymästä keisarin neuvonantajaksi. Sen sijaan hän pyytää lupaa päästä takaisin perheensä luo.


title: Mulan (vuoden 1998 elokuva)

text: Mulan palaa takaisin kotiin ja ojentaa keisarin lahjat isälleen. Mulanin isä on kuitenkin paljon kiitollisempi tyttärensä turvallisesta kotiinpaluusta kuin keisarin lahjoista. Mulaniin ihastunut Shang saapuu pian paikalle palauttamaan Mulanin kypärää ja päättää jäädä perheen luo päivälliselle. Vaikka elokuvan alkupuolella julistettiin, ettei Mulanista ikinä tule kunnollista vaimoa, hänen ja Shangin välille kehittyy siitä huolimatta orastava rakkaus. Esi-isien johtaja ylentää Mushun vastentahtoisesti takaisin suvun suojelijaksi Mulanin kotiinpaluun kunniaksi järjestetyissä juhlissa.


title: Mulan (vuoden 1998 elokuva)

text: Jatko-osa "Mulan 2", julkaistiin videona vuonna 2004. Sen ohjasivat Darrell Rooney ja Lynne Southerland.


title: Mulan (vuoden 1998 elokuva)

text: Walt Disney Pictures ilmaisi halunsa näytellyn "Mulan"-elokuvan toteuttamiseen jo 2000-luvulla. Zhang Ziyi oli sitoutuneena Mulanin näyttelijäksi ja Chuck Russell ohjaajaksi. Kuvausten piti alun perin alkaa helmikuussa 2010, mutta elokuva peruttiin.


title: Mulan (vuoden 1998 elokuva)

text: Vuonna 2015 Disney alkoi jälleen toteuttaa näyteltyä elokuvaversiota. "Apinoiden planeetan vallankumouksen" ja "Jurassic Worldin" käsikirjoittajat Rick Jaffa ja Amanda Silver saivat työkseen laatia uudelleen Lauren Hynekin ja Elizabeth Martinin tekemän käsikirjoituksen, Chris Benderin, J. C. Spinkin ja Jason Reedin toimiessa tuottajina. Helmikuussa 2017 julkistettiin, että Niki Caro ohjaisi elokuvan ja olisi kolmas yli 100 miljoonan dollarin budjetin elokuvan ohjannut nainen, Patty Jenkinsin ja Ava DuVernayn jälkeen.


title: Mulan (vuoden 1998 elokuva)

text: Pääosan esittäjän valinta alkoi lokakuussa 2016. Elokuvan alkuperäinen suunniteltu ensi-ilta oli 2. marraskuuta 2018, mutta se poistettiin myöhemmin julkaisuaikataulusta "Pähkinänsärkijän ja neljän valtakunnan" tieltä. 29. marraskuuta 2017 Liu Yifei valittiin Mulanin näyttelijäksi. Maaliskuun alussa elokuvan uudeksi ensi-iltapäivämääräksi ilmoitettiin 27. maaliskuuta 2020.


title: Mulan

text: Mulan voi tarkoittaa ainakin seuraavia:


title: Pandanales

text: Pandanales on yksisirkkaislahko, jonka tunnetuimpia edustajia ovat panamapalmu- ja kairapalmukasvit. Lahkossa esiintyy yksisirkkaisille poikkeuksellista 4- tai 5-lukuista kukkatyyppiä. Lahkon iäksi on arvioitu noin 124 miljoonaa vuotta, joten se on syntynyt liitukaudella.


title: Pandanales

text: Lahkossa on viisi heimoa.


title: Sinfoniaorkesteri

text: Sinfoniaorkesteri on yksi länsimaisen taidemusiikki-instituution kulmakivistä. Sinfoniaorkesteri sisältää soittimia useimmista soitinryhmistä, vähintään jousista ja puhaltimista, ja esittää sinfonioita ja muita laajamittaiselle orkesterille sävellettyjä orkesteriteoksia, muun muassa konserttoja. Lisäksi monet eurooppalaiset sinfoniaorkesterit toimivat oopperaorkestereina.


title: Sinfoniaorkesteri

text: Orkesteria johtaa nykyisin yleensä kapellimestari. Vielä 1800-luvun alkupuolella orkesterin johtamisesta vastasi usein konserttimestari tai cembalisti. Nykyisinkin on tosin olemassa joitain orkestereita, jotka soittavat ilman kapellimestaria. Viime vuosina useat instrumentalistit ovat myös halunneet kokeilla orkesterin johtajina ja palanneet vanhaan käytäntöön johtaa pianon äärestä tai konserttimestarin paikalta.


title: Sinfoniaorkesteri

text: Sinfoniaorkesterin kokoonpano vaihtelee teoskohtaisesti. Yhteensä soittajia on nykyaikaisissa orkestereissa tavallisesti 70–100. Tyypillinen sinfoniaorkesteri koostuu seuraavista soitinryhmistä:


title: Teatro Real

text: Teatro Real (suomeksi "Kuninkaallinen teatteri") on oopperatalo Espanjan pääkaupungissa Madridissa. Se sijaitsee Plaza de Orientellä, kuninkaallisesta palatsista itään. Oopperatalo avattiin kuningatar Isabella II:n kaudella vuonna 1850.


title: Teatro Real

text: Oopperatalo on kärsinyt historiansa aikana useista rahoitus- ja rakennusongelmista. Vuonna 1925 se jouduttiin evakuoimaan sortumavaaran vuoksi, kun talon alla suoritetut metrotunnelin kaivaustyöt olivat heikentäneet jo ennestään epävakaan hiekkamaan kantavuutta. Teatro Real avasi lopulta ovensa uudestaan vasta vuonna 1966.


title: Teatro Real

text: 1980-luvun lopulla aloitettiin kalliit entisöimistyöt, jotka kestivät lähes kymmenen vuotta. Uudistunut oopperatalo avattiin vuonna 1999, ja se on nykyään yksi Euroopan edistyksellisimpiä.


title: Teatro Real

text: Teatro Realin nykykapasiteetti on 1 630 istumapaikkaa, mutta se saattaa vaihdella orkesterin kokoonpanon mukaan. Pääsalin lisäksi rakennuksessa on myös useita pienempiä saleja, jotka on sisustettu Pradon ja Kuningatar Sofían museoista lainatuilla taideteoksilla. Talossa järjestetään myös teatteri- ja balettiesityksiä.


title: Martin Jarvis

text: Martin Jarvis (s. 4. elokuuta 1941 Cheltenham, Englanti) on brittinäyttelijä. Hän on myös äänittänyt useita äänikirjoja.


title: Martin Jarvis

text: Jarvis on ollut vuodesta 1974 lähtien naimisissa brittinäyttelijätär Rosalind Ayresin kanssa. Martin Jarvisilla on kaksi lasta, poikaa, edellisestä avioliitosta. Pariskunnalla on oma radiotuotantoyhtiö, Jarvis & Ayres Productions.


title: Martin Jarvis

text: Jarvis ja hänen vaimonsa tunnetaan Titanicista, jossa he näyttelivät Duff Gordon -nimistä pariskuntaa.


title: Gagaatti

text: Gagaatti on kivettynyttä hiiltä tai puuainesta. Gagaattia saattaa muodostua myös mustasta ruskohiilestä, mutta yleisesti gagaatti on ruskohiilen muunnos. Gagaatti on väriltään musta ja kiven pinta on kiiltävä. Sitä käytetään korukivenä ja sen kovuus on 3,5 Mohs'in asteikolla. Sitä on käytetty koruihin varhaisista ajoista asti ja sitä on käytetty muun muassa munkkien rukousnauhoissa.


title: Gagaatti

text: Gagaattia kutsutaan myös mustaksi meripihkaksi ja sitä esiintyy Englannissa, Espanjassa, Ranskassa, Saksassa, Venäjällä, Yhdysvalloissa.


title: Sokoja

text: Sokoja () on kylä Kokkolassa entisen Kaarlelan kunnan alueella, noin 10 kilometriä kaupungin keskustasta eteläkaakkoon. Sokoja on pinta-alaltaan noin 40 km² ja siellä asuu noin 900 asukasta, joista enemmistö on ruotsinkielisiä. Sokoja on jaettu viiteen eri alueeseen: Yli-Sokoja, Rasmus, Wentjärvi, Sokoja ja Koivisto.


title: Sokoja

text: Sokojan kylä rajoittuu koillisessa valtatiehen 13 ja lounaassa Kruunupyyn kunnan rajaan. Kylä sijaitsee lähellä Kokkola-Pietarsaaren lentoasemaa.


title: Sokoja

text: Suomen vanhin kivinavetta, rakennettu 1748, sijaitsee Rasmuksen alueella, missä sijaitsee myös arkkitehtuurisesti merkittävä tiilitalo vuodelta 1779.


title: Myllypuron metroasema

text: Myllypuron metroasema () on yksi Helsingin metron maanpäällisistä asemista. Se palvelee Myllypuron osa-aluetta Itä-Helsingissä Vartiokylän kaupunginosassa. Asema on katettu ulkoasema ja se sijaitsee aivan Liikuntamyllyn vieressä.


title: Myllypuron metroasema

text: Myllypuron asema avattiin 21. lokakuuta 1986, ja sen suunnitteli arkkitehtitoimisto Toivo Korhonen Oy. Se sijaitsee 1,922 kilometrin etäisyydellä Itäkeskuksen metroasemasta ja 1,371 kilometrin päässä Kontulan metroasemasta. Myllypuron metroasema peruskorjattiin vuosina 2014-2016, jolloin asemalle rakennettiin muun muassa lasiseinät ja sisäänkäyntejä korjattiin. Aseman eteläinen sisäänkäynti sai kolmet rullaportaat, joita ei aiemmin asemalla ollut lainkaan.


title: Kontulan metroasema

text: Kontulan metroasema () on yksi Helsingin metron pohjoisen haaran maanpäällisistä asemista. Se palvelee Kontulan osa-aluetta Itä-Helsingissä Mellunkylän kaupunginosassa. Asema sijaitsee osittain Kontulan ostoskeskuksen alla, 1,371 kilometrin etäisyydellä Myllypuron metroasemasta ja 1,644 kilometrin päässä Mellunmäen metroasemasta.


title: Kontulan metroasema

text: Kontulan asema avattiin 1. marraskuuta 1986, kun aikaisemmin Itäkeskukseen päättynyttä metrolinjaa jatkettiin Kontulaan. Aseman suunnitteli arkkitehtitoimisto Toivo Korhonen Oy. Alkuvaiheessaan Kontulan asema oli metron pääteasemana, mutta vuonna 1989 metrolinjaa jatkettiin Mellunmäkeen. Metroasema rakennettiin aikanaan pienellä budjetilla, ja sen olemus on betoninen. Aseman keskimmäinen lippuhalli uusittiin vuonna 2002 ja sinne rakennettiin aseman ensimmäiset liukuportaat. Itäisen lippuhallin kunnostus aloitettiin 16. lokakuuta 2006, mutta työt viivästyivät pääurakoitsijan konkurssin takia yli vuodella. Peruskorjattu lippuhalli avattiin 3. maaliskuuta 2008. Uudistuksessa lippuhallia laajennettiin ja tavallisten portaiden tilalle rakennettiin kolmet liukuportaat. Lisäksi tavoitteena oli uusia aseman kaikki pinnat ja valaistus, mutta työ jäi viivytysten takia kesken. Peruskorjausta jatkettiin syksyllä 2008 viimeistelemällä 1-raiteen kesken jäänyt puoli ja peruskorjaamalla aseman läntinen sisäänkäynti.


title: Kontulan metroasema

text: Laituritasolla raiteen 1 puolella taustaseinässä on kolme Henry Pullan ja Kimmo Hela-aron vuonna 1988 laatimaa graffititeosta "Artism", "Crash" ja "Space". Työt ovat saaneet jäädä paikoilleen, vaikka lähes kaikki muut graffitikulttuuria edustavat (tilaus)työt poistettiin kaupunkikuvasta Helsingin Stop töhryille -projektissa, johon myös metroa operoiva liikennelaitos osallistui.


title: Kontulan metroasema

text: Aseman yhteydessä (laiturin länsipäässä radan etelävierustalla) on valkoinen kaksikerroksinen rakennus, jossa sijaitsevat Mellunmäen ratahaaran liikennettä ohjaava Kontulan asetinlaite, sähkönsyöttömuuntamo sekä miehittämätön aluevalvomo.


title: Mellunmäen metroasema

text: Mellunmäen metroasema () on yksi Helsingin metron pohjoisen haaran maanpäällisistä asemista, ja sekä Helsingin metron että koko maailman pohjoisin metroasema. Se on linjan M2 itäinen pääteasema. Asema palvelee Mellunmäen osa-aluetta Mellunkylän kaupunginosassa Itä-Helsingissä. Koska asema sijaitsee aivan Vantaan rajan vieressä, se palvelee myös rajan toisella puolella sijaitsevaa Länsimäen kaupunginosaa.


title: Mellunmäen metroasema

text: Asema avattiin 1. syyskuuta 1989, ja sen suunnitteli arkkitehtitoimisto Toivo Korhonen Oy. Se sijaitsee 1,644 kilometrin etäisyydellä Kontulan metroasemasta.


title: Mellunmäen metroasema

text: Metroaseman kääntöraide ulottuu maan alla Vantaan puolelle. Metrolinjaa on kaavailtu jatkettavaksi Mellunmäestä Sipoon suuntaan alueliitoksen myötä.


title: Mellunmäen metroasema

text: Aseman liukuportaiden yläpuolella on Veikko Turtiaisen tekemä "Puureliefi".


title: Tellervo Koivisto

text: Taimi Tellervo Koivisto (o.s. Kankaanranta; s. 2. tammikuuta 1929 Punkalaidun) on suomalainen ekonomi, entinen kansanedustaja ja tasavallan presidentti Mauno Koiviston leski.


title: Tellervo Koivisto

text: Tellervo Kankaanranta syntyi Punkalaitumen kunnassa Satakunnassa maanviljelijä Johannes Einari Kankaanrannan (1895–1988) ja emäntä Olga Maria Kallentytär Kankaanrannan (o.s. Saarinen) (1895–1951) tyttärenä.


title: Tellervo Koivisto

text: Hän kirjoitti ylioppilaaksi Huittisissa toimineesta Lauttakylän yhteiskoulusta vuonna 1949, ja valmistui ekonomiksi Turun kauppakorkeakoulusta 1953. Hän kohtasi tulevan puolisonsa Mauno Koiviston itsenäisyyspäivän aattona 1950 Turussa, kun molemmat olivat menossa ylioppilaskunnan tiloissa järjestettäviin tansseihin, jotka kuitenkin olivat peruutettu, ja päättivät jatkamaan illan viettoa muualle. Tuohon aikaan Koivisto työskenteli Turun satamatyökonttorin hoitajana ja opiskeli sosiologiaa Turun yliopistossa. Parin kihlautuminen tapahtui maaliskuussa 1951. He menivät naimisiin 22. kesäkuuta 1952 Punkalaitumen kirkossa.


title: Tellervo Koivisto

text: Vuonna 1957 syntyi Koivistojen ainoa lapsi, tytär Assi. Samana vuonna perhe muutti Helsinkiin, mistä sosiologian tohtoriksi väitellyt Mauno Koivisto päätyi Helsingin Työväen Säästöpankin toiseksi johtajaksi, ja pari vuotta myöhemmin toimitusjohtajaksi.


title: Tellervo Koivisto

text: Mauno Koiviston luodessa uraa ensin pankkimaailmassa ja sitten valtakunnanpolitiikassa Tellervo Koivisto ei tyytynyt edustuspuolison rooliin vaan oli itsekin yhteiskunnallisesti aktiivinen.


title: Tellervo Koivisto

text: 1960–1970-luvun taitteessa hän osallistui sukupuolten tasa-arvoa ajaneen Yhdistys 9:n toimintaan. Vuosina 1968–1972 hänellä oli "Suomen Kuvalehdessä" oma pakinapalsta ”Rouva Koiviston päiväkirja”. Pakinoissaan Koivisto käsitteli humoristisesti elämäänsä pääministerin puolisona sekä esitteli ajatuksiaan naisen asemasta.


title: Tellervo Koivisto

text: Vuonna 1972 Tellervo Koivisto valittiin kansanedustajaksi SDP:n listalta.


title: Tellervo Koivisto

text: Hän luopui kuitenkin eduskuntatyöstä yhden kauden jälkeen. Vuoden 1976 kunnallisvaaleissa hän pyrki ja pääsi Helsingin kaupunginvaltuustoon, koska piti vaikuttamismahdollisuuksiaan kunnallispolitiikassa suurempina.


title: Tellervo Koivisto

text: Mauno Koiviston osallistuessa presidentinvaaleihin 1982 Tellervo Koivisto oli valitsijamiehenä. Koska useat äänestäjät halusivat varmistaa äänten menevän Mauno Koivistolle, Tellervo oli vaalien ylivoimainen ääniharava. Miehensä noustua tasavallan presidentiksi hän kuitenkin jätti kaikki poliittiset luottamustehtävänsä.


title: Tellervo Koivisto

text: Tasavallan presidentin puolisona Tellervo Koivisto esiintyi julkisuudessa vain harvakseltaan eikä omaksunut samanlaista seremoniallista ”maan äidin” roolia kuin edeltäjänsä Alli Paasikivi ja Sylvi Kekkonen. Suurimman tarmonsa hän kohdisti sosiaalialan työhön ja hyväntekeväisyyteen.


title: Tellervo Koivisto

text: 1990-luvun lopulla Koivisto oli ensimmäisiä julkisuuden henkilöitä, joka puhui avoimesti masennuksesta ja myöhemmin koulukiusaamisesta.


title: Tellervo Koivisto

text: Vuonna 2007 Koivistoista tuli pisimpään naimisissa ollut Suomen presidenttipari heidän ohitettuaan P. E. ja Ellen Svinhufvudin avioajan 1889–1944.


title: Tellervo Koivisto

text: Koiviston nuoruusvuosiin keskittyvä Anne Mattsonin kirjoittama ja Siltala-kustantamon julkaisema elämäkerta "Tellervo Koivisto – elämäkerta" ilmestyi tammikuussa 2017. Mauno Koivisto kuoli 12. toukokuuta samana vuonna. Heinäkuussa 2017 Koivisto ilmoitti vetäytyvänsä julkisuudesta. Hän kuitenkin osallistui Suomen 100-vuotisen itsenäisyyden kunniaksi itsenäisyyspäivän vastaanottoon 6. joulukuuta 2017.


title: Puotilan metroasema

text: Puotilan metroasema () on yksi Helsingin metron Vuosaaren haaran asemista. Asema sijaitsee Vartiokylän kaupunginosassa katetussa kallioleikkauksessa Itäkeskuksen ja Vuosaaren sillan välisellä tunneliosuudella Puotilan ja Puotinharjun osa-aluiden rajalla Itä-Helsingissä. Kävelyetäisyydellä asema palvelee myös osaa Vartioharjun osa-alueesta. Aseman itäisessä lippuhallissa on kebab-pizzeria Puotilan Säde, jonka paikalla oli ennen kioski.


title: Puotilan metroasema

text: Puotilan asema avattiin 31. elokuuta 1998. Sen suunnitteli arkkitehtitoimisto "Kaupunkisuunnittelu Oy Jarmo Maunula". Asema sijaitsee 1,042 kilometrin etäisyydellä Itäkeskuksen metroasemasta ja 1,955 kilometrin päässä Rastilan metroasemasta. Sen läheisyyteen on rakennettu useita kerrostaloja, ja uusia on suunnitteilla Itäkeskuksen laajentumisen yhteydessä. 2009 avattu Prisma Itäkeskus sijaitsee Puotinharjussa lähellä metroaseman läntistä sisäänkäyntiä. Lisäksi Puotilan ostoskeskus, Puotilan urheilukenttä, Puotilan ala-aste sekä Vartiokylän yläaste sijaitsevat aseman välittömässä läheisyydessä.


title: Puotilan metroasema

text: Asemalla on vuodesta 2002 lähtien ollut tilateos Viestejä varjaageilta.


title: Vuosaaren metroasema

text: Vuosaaren metroasema () on yksi Helsingin metron maanpäällisistä asemista. Se palvelee Vuosaaren kaupunginosaa Itä-Helsingissä ja on linjan M1 itäinen pääteasema. Metroasema sijaitsee Vuosaaren uudessa keskustassa, muun muassa kauppakeskus Columbuksen, palvelukeskus Albatrossin, Vuotalon, Vuosaaren urheilutalon ja Cirrus-tornitalon vieressä.


title: Vuosaaren metroasema

text: Asema avattiin 31. elokuuta 1998 Vuosaaren metroradan valmistuttua. Sen suunnitteli arkkitehtitoimisto "Esa Piironen Oy". Laiturihallin kattoon hankittiin kilpailun kautta taiteilija Jussi Nivan teos "Expose". Vuosaaren asema sijaitsee 1 244 metrin etäisyydellä Rastilan metroasemasta.


title: Vuosaaren metroasema

text: Vuosaaren metroaseman pohjoisen puoleisella raiteella oli testikäytössä olevat laituriovet. Ovet liittyivät metron automatisointiin ja ne oli tarkoitus asentaa myöhemmin muillekin asemille. Suunnitelmat kuitenkin hylättiin, kun metron automatisointi pysähtyi sopimuskiistoihin. Vuosaaren asemalta laituriovet purettiin vuonna 2015.


title: Vuosaaren metroasema

text: Vuosaaren metroasemalta ajetaan bussien liityntälinjoja Kallvikintielle, Porslahdentielle, Vuosaaren satamaan, Aurinkolahteen ja Meri-Rastilaan. Lisäksi asemalta on yhteydet runkolinjalla 560 Mellunmäkeen, Kontulaan, Malmille, Paloheinän ulkoilualueelle sekä Myyrmäkeen.


title: Maria-Liisa Nevala

text: Maria-Liisa Nevala (ent. Kunnas, oik. "Saukkonen", s. 24. huhtikuuta 1943 Kauhava) on suomalainen kirjallisuudentutkija. Hän oli Suomen Kansallisteatterin pääjohtaja 1992–2010.


title: Maria-Liisa Nevala

text: Nevala valmistui filosofian kandidaatiksi 1966 ja lisensiaatiksi 1969 ja väitteli tohtoriksi 1972 kotimaisesta kirjallisuudesta Helsingin yliopistossa. Hän toimi Helsingin yliopiston kotimaisen kirjallisuuden dosenttina 1973–1977 apulaisprofessorina 1977–1991 ja professorina 1991–1992. Lontoon yliopiston vierailevana professorina hän toimi 1982–1983.


title: Maria-Liisa Nevala

text: Nevala valitsi vuoden 1995 Finlandia-palkinnon voittajan. Hän toimi Suomalaisen Kirjallisuuden Seuran esimiehenä 2002–2007 ja on ollut Teatterikorkeakoulun hallituksen puheenjohtaja..


title: Maria-Liisa Nevala

text: Nevalalle myönnettiin vuonna 2011 Suomen Teatterijärjestöjen Keskusliiton kultainen kunniamerkki.


title: Svetlana Horkina

text: Svetlana Vasiljevna Horkina (, s. 19. tammikuuta 1979 Belgorod, Neuvostoliitto) on venäläinen kaikkien aikojen menestyksekkäimpiä telinevoimistelijoita. Hän on yhdeksänkertainen maailmanmestari, 13-kertainen Euroopan-mestari ja kaksinkertainen olympiavoittaja.


title: Svetlana Horkina

text: Horkina lopetti menestyksekkään uransa vuoden 2004 Ateenan olympialaisiin 25-vuotiaana. Hän on voimistelijaksi harvinaisen pitkä, 164 senttimetriä, ja hänen vahvin lajinsa olikin eritasonojapuut, joissa hän pystyi parhaiten hyödyntämään pitkiä raajojaan.


title: Svetlana Horkina

text: Horkina on viettänyt vilkasta elämää myös urheilu-uran ulkopuolella. Vuonna 1997 hän poseerasi ilman rihman kiertämää Venäjän Playboyssa. Hän on myös näytellyt teatterin lavalla. Kesällä 2005 hän synnytti lapsen.


title: Svetlana Horkina

text: Horkina on myös toiminut Venäjän voimisteluliiton varapuheenjohtajana. Vuonna 2004 hänet valittiin duumaan Yhtenäisen Venäjän ehdokkaana. Horkina julkaisi vuonna 2008 omaelämänkertansa sekä vuonna 2009 fitness-oppaan.


title: Jiddu Krishnamurti

text: Jiddu Krishnamurti (11. toukokuuta 1895 Madanapalle, Intia – 17. helmikuuta 1986 Kalifornia, Yhdysvallat) oli Intiassa syntynyt filosofi ja elämäntaidon opettaja.


title: Jiddu Krishnamurti

text: Jiddu Krishnamurti syntyi 11. toukokuuta 1895 Madanapallessa, eteläisessä Intiassa keskiluokkaiseen, vähävaraiseen bramiiniperheeseen. Isä Jiddu Narianah oli pikkuvirkamies brittien hallinnossa ja Teosofisen seuran jäsen, ja äiti Jiddu Sanjeevamma oli Krishna-jumalan palvelija. Perheen yhdestätoista lapsesta aikuisiksi selviytyi kuusi. Krishnamurti oli sairaalloinen lapsi ja edistyi koulussa hitaasti. Äiti kuoli 1905 ja perhe köyhtyi isän jäätyä eläkkeelle 1907. Kaksi vuotta myöhemmin isä pääsi kuitenkin teosofeille töihin.


title: Jiddu Krishnamurti

text: Teosofi Charles Leadbeater näki Krishnamurtin rannalla Adyarissa keväällä 1909. Hän väitti nähneensä Krishnamurtilla hienomman auran kuin kenelläkään aikaisemmin ja vakuuttui siitä, että Krishnamurti oli hänen etsimänsä inkarnaatio. Krishnamurti otettiin veljensä Nityan kanssa asumaan seuran tiloihin, ja Leadbeater alkoi antaa hänelle yksityisopetusta. Teosofisen uskomuksen mukaan Krishnamurti sai tammikuussa 1910 näyn, jonka pohjalta julkaistiin kirja "Mestarin jalkojen juuressa". Näyssään Krishnamurti kertoi nähneensä useita mestareita kuten Jeesuksen ja Buddhan. Teosofit sopivat Krishnamurtin isän kanssa pojan huoltajuuden itselleen, vaikka isä tulikin myöhemmin katumapäälle ja yritti turhaan kumota sopimusta.


title: Jiddu Krishnamurti

text: Teosofit perustivat vuonna 1911 Idän Tähti -järjestön ajamaan tulevan messiaan asiaa, ja Krishnamurtista tehtiin 16-vuotiaana järjestön johtaja. Krishnamurti ryhtyi esiintymään hurmoksen valtaan joutuneiden teosofien edessä messiaana. Hän muutti vuonna 1912 Besantin ja veljensä kanssa Englantiin, missä hänelle oli tarkoitus saada korkeakoulutus. Krishnamurti ei kuitenkaan selvittänyt Englannin huippuyliopistojen valintakokeita. Hän eli Euroopassa mukavaa elämää ja otti etäisyyttä teosofiaan. Krishnamurti muutti Pariisiin vuonna 1919 ja kiinnostui siellä Buddhan kirjoituksista. Hän kirjoitti vuonna 1921 kirjeessä ystävälleen etsivänsä yhä omaa elämänfilosofiaansa sekä aikovansa työskennellä ja meditoida aiempaa lujemmin.


title: Jiddu Krishnamurti

text: Krishnamurti palasi Intiaan joulukuussa 1921 ja jatkoi sieltä Australian kautta San Franciscoon, Kaliforniaan. Hänen epäilynsä omaa messias-rooliaan kohti kasvoi vuosi vuodelta, ja lopulta vuonna 1929 hän erosi Teosofisesta seurasta ja omasta Idän Tähti -järjestöstään. Hän erosi myös kaikista luottamustehtävistään erilaisissa yhdistyksissä ja säätiöissä lukuun ottamatta Rish Valley Trust -säätiötä, joka oli perustettu Intiassa sijaitsevan Krishnamurti-koulun taustayhteisöksi.


title: Jiddu Krishnamurti

text: Lakkauttaessaan järjestön Krishnamurti ilmoitti syyksi, että ei halua olla "luomassa ihmisille uusia häkkejä" ja että hänen päämääränsä on "ihmiskunnan täydellinen, ehdoton vapauttaminen". Krishnamurti painotti opetuksissaan sitä, että todellinen viisaus juontuu tietoisuudesta ja että kaikki oppisuunnat estävät yksilöä saavuttamasta sitä.


title: Jiddu Krishnamurti

text: Krishnamurti ryhtyi itsenäiseksi opettajaksi ja jatkoi puheiden ja kiertueiden pitämistä entiseen tapaan. Tilaisuuksissa oli usein tuhansia kuulijoita, mutta pääsymaksuja ei ollut. Hän otti asemapaikakseen Ojain tilan Kaliforniassa. Krishnamurti kiersi maailmaa luennoimassa vuodesta 1930 toiseen maailmansotaan asti hyvin ahkerasti. Hänen puheisiinsa ja opetuksiinsa tuli aiempaa enemmän dialogisuutta.


title: Jiddu Krishnamurti

text: Krishnamurti tutustui Kaliforniassa kirjailija Aldous Huxleyyn, josta tuli hänen hyvä ystävänsä. Huxleyn vaikutuksesta Krishnamurtin puheet pelkistyivät ja selkiytyivät, ja hän alkoi myös kirjoittaa. Kolmiosainen kirjasarja "Commentaries on Living" julkaistiin 1950-luvulla. Krishnamurti asui Intiassa vuosina 1947–1949 ja otti vasta itsenäistyneen maan kansalaisuuden.


title: Jiddu Krishnamurti

text: Krishnamurti keskusteli monien tiedemiesten, taiteilijoiden, poliitikkojen ja uskontotieteen edustajien kanssa. Fyysikko David Bohmin kanssa käytyjä dialogeja on julkaistu mm. kirjoissa "Ajan päättyminen, Elämän kokonaisuus ja Oivalluskyky herää".


title: Jiddu Krishnamurti

text: Krishnamurti kirjoitti kirjoja ja kiersi pitämässä julkisia puhetilaisuuksia eri puolilla maailmaa ja tavaten ihmisiä yksityisesti ja ryhminä kuolemaansa 1986 asti. Puhetilaisuudet kestivät yleensä vähän yli tunnin ja niitä oli puhesarjassa 4–10. Tilaisuudet on dokumentoitu tarkasti ääninauhoille ja videoille ja suuri osa niistä on julkaistu sellaisenaan. Krishnamurtin opetusta esitellään kymmenissä kirjoissa, joista 24 on suomennettu.


title: Jiddu Krishnamurti

text: Krishnamurti puhui aina vapaasti, ilman papereita. Hän johdatti kuulijansa kysymään elämän peruskymyksiä, mutta ei yleensä vastannut, vaan halusi heidän itse oivaltavan miten asiat todella ovat ja mitä niille voi tehdä. Tavoitteena oli "yhdessä ajatteleminen", kahden ystävän tasavertainen keskustelu, jossa molemmat ovat samalla aikaa oppilas ja opettaja.


title: Jiddu Krishnamurti

text: Kasvatus oli Krishnamurtille erityisen tärkeätä. Hän perusti Krishnamurti-kouluja Englantiin, Intiaan ja Amerikkaan. Koulujen tarkoituksena on tutkia mahdollisuutta elää ilman ristiriitoja ja kasvattaa lapsista vapaita ja kukoistavia ihmisiä.


title: Jiddu Krishnamurti

text: Krishnamurti ei halunnut eikä nimennyt itselleen seuraajia, koska hänen mukaansa "jokaisen pitää olla valona itselleen" eikä totuutta voi koskaan siirtää toiselle tuhoamatta sitä.


title: Jiddu Krishnamurti

text: Krishnamurti kuoli helmikuussa 1986 Ojaissa, Kaliforniassa haimasyöpään.


title: Jiddu Krishnamurti

text: Krishnamurti halusi vapauttaa ihmiset henkisistä häkeistä, kaikesta sidonnaisuudesta, jota ihmisen mieleen on vuosituhanten ajan. Krishnamurtin tavoitteena oli saada aikaan syvällinen muutos ihmismielessä, mutaatio aivosoluissa. Tämä tapahtuu, kun ihminen havaitsee todellisuuden sellaisena kuin se on eikä oman ajattelunsa heijasteiden kautta.


title: Jiddu Krishnamurti

text: Kirjassaan "Truth and Actuality" (1977) Krishnamurti erottaa kaksi erilaatuista todellisuutta. Toinen on ihmisen ajattelun ja uskomusten luoma ja hahmottama subjektiivinen todellisuus, "reality." Toisaalta on "actuality", se mitä maailmankaikkeudessa objektiivisesti ja absoluuttisesti tapahtuu. Tätä jälkimmäistä ei voi järjellä ymmärtää eikä sanoin tai käsittein kuvailla, koska "sana ei koskaan ole sama kuin asia, johon se viittaa".


title: Jiddu Krishnamurti

text: Itsepetos alkaa, kun ihminen alkaa pitää oman mielensä keksimiä kuvia, käsitteitä ja symboleita totuutena. Hän alkaa elää kahdessa todellisuudessa: itse luomassaan ja todellisessa. Nämä ovat ristiriidassa, jonka ihminen yrittää ratkaista luomalla ihanteen, mutta se vain pahentaa tilannetta ja pitkittää ongelman ratkaisua. Krishnamurti sanoo, että kohdatessaan tosiasiat sellaisenaan mieli on hiljaa, passiivisen tietoisuuden tilassa. Sellaisessa tilassa mielen luomat ongelmat ratkeavat itsestään ja ihminen intuitiivisesti tietää, miten hänen tulee toimia.


title: Jiddu Krishnamurti

text: Näkemyksessään ajattelun osuudesta ongelmien ratkaisemiseen Krishnamurti selvästi poikkeaa perinteisestä käsityksestä. Hän katsoi, että ajattelu on paitsi luonut kaikki ihmisen syvät ongelmat, myös ylläpitää niitä eikä koskaan pysty niitä poistamaan. Tähän tarvitaan oivalluskykyä ("intelligence") ja syvää ytimiin näkemistä ("insight"). Ne muuttavat aivojen toiminnan ja ajattelun luonteen. Oivalluskykyinen ja syvään näkemiseen kykenevä mieli on vapaa menneisyyden ohjelmoinnista ja pystyy reagoimaan tapahtumiin tuoreesti ja ennakkoluulottomasti. Sellainen elää hetkestä hetkeen valppaasti tietoisena.


title: Jiddu Krishnamurti

text: Krishnamurtille elämä oli dynaaminen ja jakamaton prosessi. Ajattelu perustuu aina kokemuksiin ja on siksi vanhaa. Nämä "vanhat aivot" eivät voi koskaan kohdata sitä, mikä on ikuista ja pyhää. Vain oman ajattelunsa rajoitteista ja mielensä kiinnikkeistä vapautunut ihminen on Krishnamurtin mukaan vapaa ja kykenee aidosti rakastamaan.


title: Jiddu Krishnamurti

text: Krishnamurti kiteytti opetustensa tarkoituksen elämäkertansa kirjoittajan Mary Lutyensin sitä pyytäessä tekstiin, joka on julkaistu elämäkerran toisessa osassa "The Years of Fulfilment" (1983):


title: Jiddu Krishnamurti

text: Krishnamurtin opetuksen ydin sisältyy vuonna 1929 sanottuun lauseeseen: ”Totuus on poluton maa”. Totuutta ei voi löytää organisaation, uskonlahkon, opinkappaleen, papin eikä seremonian avulla, ei filosofisen tiedon eikä psykologisen tekniikan keinoin. Se kohdataan käyttämällä vuorovaikutusta peilinä, ymmärtämällä oman mielemme sisältö, havainnoimalla, ei älyllisen, sisäänkääntyneen erittelyn avulla.


title: Jiddu Krishnamurti

text: Ihminen on rakentanut sisäisen turvamuurin uskonnollisista, poliittisista ja itseään koskevista mielikuvista. Mielikuvat ilmenevät symboleina, mielipiteinä ja uskomuksina. Näiden mielikuvien taakka hallitsee ihmisen ajattelua, arkea ja suhteita toisiin ihmisiin. Mielikuvat ovat syy kaikkiin ongelmiimme, koska ne erottavat ihmiset toisistaan. Ihmisen käsitys elämästä muotoutuu hänen mieleensä juurtuneista käsitteistä. Ihmisen tajunta koostuu sisällöstään ja on koko hänen olemisensa ydin. Tajunnan sisältö on kaikille ihmisille yhteistä. Yksilöllistä on nimi, olemus ja perinteestä ja ympäristöstä omaksuttu pintasivistys. Pinnalliset tekijät eivät tee ihmistä ainutlaatuiseksi, ainutlaatuista on täydellinen vapaus kaikille ihmisille yhteisen tajunnan sisällöstä. Ihminen ei siis ole yksilö.


title: Jiddu Krishnamurti

text: Vapaus ei ilmene reaktiona eikä vapautena valita. Ihminen kuvittelee olevansa vapaa, koska hänellä on vaihtoehtoja. Vapaus on aidosti ja suuntaamattomasti tarkkailemista, eikä siihen liity rangaistuksen pelkoa tai palkkion odotusta. Vapaudella ei ole vaikutinta. Vapaus ei ole ihmisen kehityksen päätepiste, se on hänen olemassaolonsa ensimmäinen askel. Tarkkaillessaan ihminen alkaa havaita, että ei ole vapaa. Vapaus on olla valikoimattomasti tietoinen arjen olemisestaan ja toimistaan.


title: Jiddu Krishnamurti

text:
Ajatus on aikaa. Ajatus syntyy kokemuksesta ja tiedosta, eikä niitä voi erottaa ajasta ja menneisyydestä. Aika on ihmisen psykologinen vihollinen. Toimintamme perustuu tietoon ja siksi aikaan. Ihminen on täten aina menneisyyden vanki. Koska ajatus on aina rajoittunutta, elämämme on alituista ristiriitaa ja sisäistä kamppailua. Psykologista kehittymistä ei ole.
Kun ihminen tulee tietoiseksi omien ajatustensa liikkeestä, hän havaitsee jakauman ajattelijan ja ajatusten, tarkkailijan ja tarkkailtavan, kokijan ja kokemuksen välillä. Hän oivaltaa, että tämä jakauma on harhaa, kuvitelma. Vain tällöin havaitseminen on välitöntä sisäistä näkemistä, jota menneisyys tai aika eivät mitenkään varjosta. Tämä ajaton oivaltaminen saa mielessä aikaan syvällisen, mullistavan muutoksen.


title: Jiddu Krishnamurti

text: Täydellinen kieltäminen on myönteisen ydin. Kun kielletään kaikki se minkä ajatus on psykologisesti synnyttänyt, silloin on rakkautta, joka on syvää myötätuntoa."


title: Jiddu Krishnamurti

text: Krishnamurti piti äärimmäisen tärkeänä, että kukaan ei yritä tulkita hänen opetuksiaan, vaan että jokainen perehtyy niihin mahdollisimman autenttisessa muodossa, ja kuuntelee itseään eikä sitä mitä sanotaan. Krishnamurti Foundation huolehtii dokumenttien säilyttämisestä ja opetusten välittämisestä kiinnostuneille. Suomessa sitä edustaa Krishnamurti Tiedotusyhdistys ry, jonka tarkoituksena on "välittää tietoa Jiddu Krishnamurtin opetuksista ja julkaisuista ja parantaa mahdollisuuksia hänen opetuksiinsa perehtymiseen mahdollisimman aidossa ja alkuperäisessä muodossa".


title: Jiddu Krishnamurti

text:
Vuonna 1984 Krishnamurtille myönnettiin elämäntyöstään YK:n Rauhanmitali. Kiitospuheessaan hän korosti, että mikään organisaatio ei voi tuoda maailmaan rauhaa. Sisäisesti ristiriitaiset ja heimoajattelua ja erottelevia uskomuksiaan palvovat ihmiset eivät voi elää sovussa ja sivistyneesti keskenään. Ihmiset voivat kyllä sietää toisiaan, mutta silti he valmistautuvat sotaan pitämällä yllä asevarustelua ja oikeutusta tappaa toinen ihminen. Jos halutaan maailmaan rauha, tämä mielen ikivanha ohjelmointi on purettava.(Krishnamurti Tiedotus ry 1991)
Neljä vihkosta teoksesta "Ajattelun tuolle puolen"


title: Jiddu Krishnamurti

text: Krishnamurtin nuoruuden suomennetut vihot


title: Jiddu Krishnamurti

text: Suomen Teosofinen seura ry:


title: Jiddu Krishnamurti

text: Maaseudun Sanomain kirjapaino oy


title: Jiddu Krishnamurti

text: (Idän)Tähti lehti:


title: Jiddu Krishnamurti

text: Krisnamurtin varhaisimmista vaiheista löytyy tietoa Mary Lutyensin kirjoista "Krishnamurti: The Years of Awakening" (John Murray 1975), "Krishnamurti: The Years of Fulfilment" (John Murray 1983), "The Open Door" (John Murray 1988)


title: Isänmaallinen pelastusliike

text: Isänmaallinen pelastusliike, MPS () on Tšadin johtava puolue.


title: Isänmaallinen pelastusliike

text: Idriss Déby perusti isänmaallisen pelastusliikkeen vuonna 1990 kapinallisryhmänä. Se toimi Sudanista käsin, ja sitä rahoitti Libya.


title: Isänmaallinen pelastusliike

text:
Déby teki liikkeestänsä puolueen, kun hän oli ottanut vallan joulukuussa 1990 tehdyllä vallankaappauksella. MPS on ollut valtapuolue siitä lähtien.
Sen presidenttiehdokas Idriss Déby valittiin vuoden 2001 presidentinvaaleissa presidentiksi 63,2 prosentti ääniosuudella. Vuoden 2002 parlamenttivaaleissa puolue sai 113 parlamenttipaikka 155:stä paikasta ja siten ehdottoman enemmistön.


title: Isänmaallinen pelastusliike

text: Vuoden 2002 jälkeen parlamenttivaaleja lykättiin viisi vuotta, ja uudet vaalit pidettiin lopulta helmikuussa 2011. Niissä isänmaallisen pelastusliike sai 117 paikka.


title: Kai Laitinen

text: Kai Leo Kaarlo Laitinen (27. syyskuuta 1924 Suonenjoki – 11. maaliskuuta 2013 Helsinki) oli suomalainen kirjallisuudentutkija ja kriitikko. Hän toimi Helsingin yliopiston kotimaisen kirjallisuuden professorina vuosina 1986–1989. Hänen laatimansa "Suomen kirjallisuuden historia" vuodelta 1981 on alan keskeinen yleisesitys.


title: Kai Laitinen

text: Kai Laitinen valitsi vuoden 1993 Finlandia-palkinnon saajan. Samanlaisessa tehtävässä hän oli jo vuonna 1964, kun italialaiskirjailija Dacia Maraini vastaanotti hänen kädestään kansainvälisen kustantamoiden myöntämän Prix Formentor -kirjallisuuspalkinnon Mallorcalla. Laitinen tunnettiin kirjallisuuden popularisoijana ja suomalaisen modernismin suunnannäyttäjänä esimerkiksi Parnasso-lehden päätoimittajan roolissa. Professorina hän johdatti monia opiskelijoita kirjailijoiksi, vaikka tällainen ammatillinen koulutus ei kuulunut yliopistollisen toiminnan tavoitteisiin.


title: Boolen logiikka

text: Boolen logiikka pohjautuu Boolen algebraan. Sen toiminnan edellyttämiseksi käytetään kolmea operaattoria, joilla rajataan, yhdistetään tai erotetaan hakusanoja. Operaattoreita käytetään hakusanojen välissä. Boolen logiikka mahdollistaa monipuolisen ja tarkemman tiedonhaun. Logiikkaa hyödynnetään suurimmassa osassa internetin hakukoneita, esimerkiksi Google ja AltaVista.


title: Boolen logiikka

text: AND-operaattorin käyttö rajaa hakua, ja se on käyttökelpoinen yhdistettäessä eri aihepiirien käsitteitä toisiinsa. AND-operaattorin käyttö kahden hakusanan välissä edellyttää, että haku löytää vain tuloksia, jotka sisältävät molemmat hakusanat. Esimerkiksi haulla "A AND B" saadaan aineistoa, joka sisältää sekä termin A että termin B.


title: Boolen logiikka

text: OR-operaattori laajentaa hakua. Sen käyttö soveltuu erityisesti laajentamaan synonyymisten ja merkitykseltään lähekkäisten käsitteiden joukkoa. OR-operaattorilla tuotettu haku löytää aineistoa, joka sisältää joko molemmat tai jommankumman hakusanan. Esimerkiksi haku "A OR B" löytää aineistoa joko A:sta ja B:stä yhdessä tai niistä erikseen.


title: Boolen logiikka

text: NOT-operaattori rajaa hakua. Operaattorilla suoritetut haut voivat helposti rajata pois hyödyllistäkin tietoa. Oikein käytettynä se on kuitenkin hyödyllinen sulkemaan pois asiaan liittymättömiä termejä. NOT-operaattoria käytettäessä kahden hakusanan välissä saadaan hakutuloksia, jotka sisältävät vain ensimmäisen hakusanan. Tuloksista rajautuu kokonaan pois jälkimmäisen hakusanan sisältävät aineistot, vaikka ensimmäinen hakusana niihin sisältyisikin. Esimerkiksi haulla "A NOT B" saadaan aineistoa, johon sisältyy termi A. Haku sulkee pois tulokset, joissa termi B esiintyy joko sitten yhdessä tai erikseen termin A kanssa.


title: Eksentrinen jupiter

text: Eksentrinen jupiter on tähteä soikealla radalla kiertävä suuri jättiläisplaneetta. Eksentrisen jupiterin massa on monesti Jupiterin massan luokkaa tai massiivisempi. Kaasupitoiset eksentriset jupiterit kiertävät yli 0,2 AU:n päässä keskustähdestään.


title: Eksentrinen jupiter

text: Niiden arvellaan syntyneen siten, että hyvin massiiviset planeetat häiritsivät toistensa ratoja, ja vain osa jäi kiertämään planeettaa soikeille radoille joidenkin karatessa pois. Monia muitakin syntytapoja on ehdotettu. Eksentriset jupiterit ovat eksoplaneettalöydöissä tavallisia. Epäillään, ettei eksentrisiä jupitereita omaavilla tähdillä ole Maan tyyppisiä elinkelpoisia planeettoja, koska soikealla radalla kiertävät suurimassaiset tähdet ajavat pienemmät planeetat soikeille tai vaihteleville radoille, tai jopa ajavat ne pois keskustähden piiristä.


title: Eksentrinen jupiter

text:
Eksentrisien jupiterien olemassaoloa muilla tähdillä on spekuloitu pitkään,
on esimerkiksi väitetty pitkään joillain tähdillä olevan planeettoja, jotka huojuttaisivat näkyvästi keskustähtiään. Tämä huojuminen olisi näkynyt valokuvauslevyillä tähden paikan muutoksina, mutta mittatarkkuus on heikko ja antaa tilaa arvailuille. ”Nykyiset” todelliset eksentriset jupiterit havaitaan spektroskoopilla mittaamalla niitten vetovoimavaikutus keskustähteen.


title: Eksentrinen jupiter

text: Eksentrisillä jupitereilla ei ole kiinteää pintaa, vaan niistä näkyy kaasukehän pilvet. Pilvien alla on vetymeri ja planeetan jäinen ja kivinen ydin. Eksentrisen jupiterin pilvissä tapahtuu vuodenaikojen mukaan huomattavia lämpötilan vaihteluita. Eräällä hyvin soikealla radalle kiertävällä planeetalla HD 80606b:llä tapahtuu planetan ollessa lähellä tähteään vain 6 tuntia kestävä lämpötilan syöksy 527:stä 1227 asteeseen planeetan kiertäessä keskustähteään 111 päivän jaksossa. Eksentristen jupiterien massa on yleensä alle viisi Jupiterin massaa, mutta voi olla jopa 20 Jupiterin massaa. Suurimnmat "eksentriset jupiterit" ovat silloin käytännössä ruskeita kääpiöitä, jonka massan alaraja on 13 Jupiterin massaa.


title: Eksentrinen jupiter

text: Eksentrisen jupiterin radan soikeus on yli 0,1 ja etäisyys ainakin 0,15 AU keskustähdestään. Alle 0,1 AU päässä keskustähdestään olevien eksoplaneettojen rata on lähes aina melkein ympyrä tähden aiheuttamien vuorovesivoimien takia. Noin 7%:lla Auringon tyyppisistä tähdistä on eksentrisiä jupitereita. Noin 0,1 AU;n päästä lähtien planeettojen ratojen soikeus kasvaa kaavan de/dlog a = 0,2 AU mukaan. Tyypillisen yli viiden päivän jaksossa kiertävän eksoplaneetan eksentrisyys on keskimäärin 0,23. Kun oli löydetty 200 eksoplaneetta, näistä 15:n eksentrisyys oli yli 0,6 eli hyvin suuri.


title: Eksentrinen jupiter

text: Planeettakunnat syntyvät nykynäkemyksen mukaan pienistä kappaleista ja kaasusta koostuvasta esiplanetaarisesta kiekosta tiivistymällä.


title: Eksentrinen jupiter

text: Edward Thommesin tutkimusten mukaan suurimassaisesta, pienisitkoisesta esiplanetaarisesta kiekosta syntyy suuria jättiläisplaneettoja soikeille, epävakaille radoille.


title: Eksentrinen jupiter

text: On oletettu, että eksoplaneettojen soikeus olisi kasvanut vetovoimavuorovaikutuksessa planetesimaaleista koostuvan kiekon kanssa. Tällöin kiekko olisi ollut Aurinkokunnan kiekkoa massiivisempi. Toinen oletus on se, että hyvin massiiviset jupiterit alkoivat häiritä toistensa ratoja sen jälkeen kun niiden muodostamaa järjestelmää vakauttanut esiplanetaarinen kaasu oli hävinnyt. Tämä johti kaoottisten ratojen vallitessa pudotuspeliin jossa planeetat törmäilivät toisiinsa ja osa saattoi sinkoutua planeettakunnasta pois.. Näin jäi jäljelle planeettoja, joiden rata oli pahoin häiriintynyt.


title: Eksentrinen jupiter

text: Planeettojen ratojen epävakauteen vaikuttaa niiden välinen etäisyys. Jos esiplanetaarisessa kiekossa on paljon ainetta, planeettoja syntyy helpommin lähelle toisiaan. Epävakaita ratoja on, jos kaukaisempi planeetta on alle 1,3 kertaa niin kaukana kuin läheisempi. Silloin ratojen erotus Δ on 0,3. Aurinkokunnassammehan tämä suhde on noin 1,5–1,6. Pitkällä tähtäimellä rata on epävakaa, jos Δ = 2,4*pow(q1,1/3) + pow(q2,1/3), jossa q1 ja q2 ovat planeettojen perihelietäisyydet..


title: Eksentrinen jupiter

text: Eräiden teorioiden mukaan varsinkin hyvin soikeille radoile syntyneiden "jupitereiden" syntyhistoria eroaa tavallisen jättiläisplaneetan historiasta. Niinpä on oletettu eksentrisen jupiterin radan soikeuden syntyneen joissain tapauksissa kaksoistähdessä seuralaistähden vetovoiman takia. Myös voidaan ajatella planeettakunnan syntyvaiheessa läheltä ohi kulkevan tähden häirinneen planeettojen ratoja soikeiksi, tai jopa rikkoneen kaksoistähden joka synnytti "jupiterien" soikeat radat.


title: Eksentrinen jupiter

text:
Joidenkin mielestä hyvin soikeilla radoilla kiertävät hyvin massiiviset jupiterit ja ruskeat kääpiöt eivät synny samalla tavoin kuin muut aurinkokunnan kappaleet.
Näiden kappaleiden syntyä selitetään muun muassa kiekkoepävakaisuusteorialla, jossa osa esiplanetaarisesta kiekosta kutistuu nopeasti planeetaksi oman painovoimansa takia. Toiset selittävät massiivisten eksentristen jupitereiden syntyvän jo tähden ja planeetat synnyttäneessä tähtienvälisessä pilvessä kutistumalla silloin, kun niiden keskustähti on vasta syntymässä.


title: Eksentrinen jupiter

text: Epäillään, ettei eksentrisiä jupitereita sisältävissä planeettakunnissa voi olla ainakaan Maan tyyppisiä elinkelpoisia planeettoja. Tämä johtuu siitä että varsinkin soikealla radalla kiertävä suurimassainen planeetta häiritsee vetovoimallaan tehokkaasti muiden planeettojen ratoja. Pahimmassa tapauksessa tapauksessa eksentrinen jupiter ajaa Maan tyyppisen planeetan syöksymään keskustähteensä. Tällöin elinkelpoinen planeetta lakkaa olemasta. Eksentrinen jupiter voi myös ajaa joko Maan tyyppisen planeetan vetovoimallaan pois tähden vaikutuspiiristä. Tällöin planeetta jäätyy ja sen radioaktiivisen lämmön loppuessa toiveet planeetan elinkelpoisuudesta häviävät. Tällöinkin joku elämänmuoto saattaisi ottaa energiaa himmeästä tähtien ja galaksien valosta.


title: Eksentrinen jupiter

text: Lievemmässä tapauksessa eksentrinen jupiter tai jupiterit muuttavat Maan tyyppisen planeetan radan soikeaksi tai epäsäännölliseksi. Tällöin planeetan pintalämpötilat vaihtelevat rajusti. Välillä saattaa vesi kiehua, välillä olla hyvin kylmää. Tämä ainakin vaikeuttaa elämän oloa planeetalla tai tekee sen käytännössä mahdottomaksi. Varsinkin ihmisten tyyppinen elämä on vaatelias pintalämpötilan suhteen. Monikaan eliö ei elä yli 50 asteen lämpötilassa. mutta alle –50 °C keskilämpötila jäädyttää koko maapallon. Ilmakehä ja vesikin saattaa atomeiksi hajoavana höyrynä karata avaruuteen planeetalta, joka käy säännöllisin välein lähellä keskustähteään. Mutta esimerkiksi bakteerit voivat vaipua horrokseen. Tällöin soikealla radalla kiertävällä Maan tyyppisellä planeetalla voisi olla elämää joka on aktiivinen vain tiettyinä vuodenaikoina, jolloin lämpötila planeetan pinnalla on sopiva. Muuna aikana elämä saattaisi olla kaivautuneena pinnan alle tai kuumuutta kestävissä itiömäisissä kapseleissa. Toinen vaihtoehto on elämä joka muuttolintujen tavoin muuttaa pallonpuoliskolta tai leveysasteelta toiselle planeetan etäisyyden mukana vaihtelevan lämpötilan mukaan. Myös niin sanotun Gaia-hypoteesin mukaan planeetalla voi kehittyä elämänmuotoja jotka säätelevät planeetan pintalämpötilaa. Vesimaailmassa saattaa olla meren pohjalla melko tasainen lämpötila, vaikka lämpötila pinnalla vaihtelisikin.


title: Commelinales

text: Commelinales on yksisirkkaisiin ja sen Commelinids-ryhmään kuuluva kasvilahko. Sen tunnetuimpia edustajia ovat koristekasveina käytetyt soljokasvit (muun muassa juorut "Tradescantia"), kenguruntassut ("Anigozanthus") ja vesihyasintit ("Eichhornia").


title: Commelinales

text: Lahkossa on viisi heimoa, joista ainoakaan ei kuulu Suomen vakinaiseen kasvistoon.


title: Montrealin ilmastokokous

text: Montrealin ilmastokokous, (UNCCC, "United Nations Climate Change Conference COP 11") pidettiin Montrealissa Kanadassa 28. marraskuuta - 9. joulukuuta 2005. Se käsitteli ilmastonmuutosta.


title: Montrealin ilmastokokous

text: Se oli ("United Nations Framework Convention on Climate Change", UNFCCC) yhdestoista konferenssi. Kokous oli ensimmäinen Kioton sopimusta käsittelevä jatkokokous, jossa yritettiin sopia jatkotoimista Kioton sopimuksen voimassaolokauden jälkeen eli 2012 alkaen. neuvotteluihin osallistuu myös maita jotka eivät ole mukana Kioton sopimuksessa eli Yhdysvallalt ja kehitysmaita.


title: Montrealin ilmastokokous

text: Kokoukseen osallistui yli 10 000 delegaattia eri maista, mukana oli sekä ympäristöjärjestöjen että teollisuuden edustajia.


title: Montrealin ilmastokokous

text: Kioton sopimukseen sitoutuneet sopivat jatkavansa keskusteluja kasvihuonekaasujen päästöjen vähentämisestä. Yhdysvallat käveli välillä ulos kokouksesta, mutta suostui lopulta laihaan sopuun: keskustelujen jatkamisesta sovittiin, mutta ilman aikarajaa, eivätkä yksittäiset maat sitoutuneet mihinkään.


title: Poliisi ja roisto

text: Poliisi ja roisto tai rosvo ja poliisi on vanha joukkoleikki, jossa kahtia jaetun joukon toinen osa toimii poliiseina ja toinen rosvoina.


title: Poliisi ja roisto

text: Pelialue on yleensä rajattu ja siellä sijaitsee vankila, johon poliisi yrittää saada kiinni roistot. Jos vapaana olevat roistot pääsevät vankilan luo koskettamaan vangittua roistoa sovitun monta kertaa (esim. kolmasti), tämä vapautuu. Parhaimmassa tapauksessa kaikki vangit vapautuvat. Leikkiä voi jatkaa niin, että joukkueiden osat vaihtuvat.


title: Poliisi ja roisto

text: Joissakin variaatioissa rosvoilta on pitänyt löytyä ennalta sovittu esine esimerkiksi kivi, jonka he ovat piilottaneet. Muuten heitä ei ole voitu vangita, piiloina toimivat yleensä kengät ja povitaskut.


title: YK:n ilmastonsuojelun puitesopimus

text: YK:n ilmastonsuojelun puitesopimus (UNFCCC, ) on kansainvälinen ilmastonmuutosta vastaan taisteleva sopimus, joka syntyi Rio de Janeirossa YK:n ympäristö- ja kehityskokouksessa Earth Summitissa vuonna 1992. Se tunnetaan yleisesti pelkästään nimellä ilmastosopimus. Sen pääasiallinen saavutus on vuonna 1997 laadittu Kioton ilmastosopimus, joka oli voimassa vuoteen 2012 saakka ja jossa sovitaan kasvihuonekaasujen päästöjen rajoittamisesta. Kioton sopimuksen jatkosta keskusteltiin Montrealin ilmastokokouksessa vuonna 2005 ja Kööpenhaminan ilmastokokouksessa joulukuussa 2009.


Kansallinen demokratian ja uudistamisen liitto () on tšadilainen puolue, jota johtaa Saleh Kebzabo. Vuoden 2001 presidentinvaaleissa puolueen ehdokas oli Daleh Kebzabo, joka sai 7% äänistä. Vuoden 2002 parlamenttivaaleissa puolue voitti 5 paikkaa 155:stä. Puolue on mukana hallituksessa.


title: Erik Tawaststjerna

text: Erik Werner Tawaststjerna (10. lokakuuta 1916 Mikkeli – 22. tammikuuta 1993 Helsinki) oli suomalainen musiikintutkija, pianisti ja kriitikko, joka työskenteli Helsingin yliopiston musiikkitieteen professorina sekä "Helsingin Sanomien" musiikkikriitikkona. Hänet tunnetaan parhaiten Jean Sibeliuksen tutkijana ja viisiosaisen Sibelius-elämäkerran kirjoittajana.


title: Erik Tawaststjerna

text: Erik Tawaststjerna kuului Tawaststjernan aatelissukuun, josta on noussut lukuisia sotilas- ja hallintomiehiä sekä kulttuurivaikuttajia. Hänen isänsä Ilmari Tawaststjerna (1879–1932) oli Helsingin yliopiston siviilioikeuden professori. Erik Tawaststjerna opiskeli aluksi matematiikkaa Rolf Nevanlinnan johdolla mutta päätti sitten suuntautua konserttipianistin uralle. Hän opiskeli vuosina 1937–1944 pianonsoittoa Sibelius-Akatemiassa (vuoteen 1939 saakka Helsingin konservatorio) sekä ulkomailla, opettajinaan muiden muassa Heinrich Neuhaus ja Alfred Cortot. Ensikonserttinsa hän piti Helsingissä vuonna 1943.


title: Erik Tawaststjerna

text: 1950-luvun aikana Tawaststjerna siirtyi vähitellen pianistista musiikkitieteilijäksi ja erikoistui Jean Sibeliuksen tutkimiseen. Hän väitteli tohtoriksi Helsingin yliopistossa vuonna 1960 Sibeliuksen pianosävellyksiä käsittelevällä väitöskirjalla, ja samana vuonna hänet valittiin yliopiston musiikkitieteen professoriksi. Hän hoiti tätä professuuria vuoteen 1983 ja toimi vuosina 1977–1983 myös Suomen Akatemian tutkijaprofessorina. Yliopistouransa ohella Tawaststjerna kuului merkittävimpiin suomalaisiin taidemusiikin arvostelijoihin, ja hän kirjoitti arvosteluja muiden muassa "Helsingin Sanomiin" vuosina 1957–1989. Hän oli myös kansainvälisesti tunnettu luennoitsija ja musiikkikilpailujen tuomari.


title: Erik Tawaststjerna

text: Tawaststjernan tieteellinen päätyö on viisiosainen Jean Sibeliuksen elämäkerta. Tämä jättiläistyö vei häneltä yli kaksi vuosikymmentä (1965–1988) ja toi hänelle kaikkien aikojen ensimmäisen Tieto-Finlandia-palkinnon vuonna 1989. Tawaststjerna kirjoitti suurteoksensa ruotsiksi, mutta se julkaistiin ensin suomeksi; teos on käännetty myös englanniksi ja venäjäksi. Elämäkertasarjan lisäksi hän julkaisi Sibeliuksesta lukuisia muita teoksia sekä käsitteli tätä suosituissa radio- ja televisioesitelmissään. Toinen Tawaststjernan intohimo oli venäläinen musiikki: hän julkaisi teoksen Sergei Prokofjevista ja suunnitteli pitkään Dmitri Šostakovitšin elämäkertaa, mutta se jäi häneltä toteuttamatta.


title: Erik Tawaststjerna

text: Tawaststjernan puoliso vuodesta 1942 oli ruotsin kielen lehtori Carmen Tawaststjerna; pianisti Erik T. Tawaststjerna on heidän poikansa.


title: Jean Sibelius -viulukilpailu

text: Kansainvälinen Jean Sibelius -viulukilpailu on yksi maailman arvostetuimmista viulukilpailuista. Kilpailu järjestettiin ensimmäisen kerran vuonna 1965 säveltäjä Jean Sibeliuksen satavuotisjuhlavuoden kunniaksi. Kilpailun järjestävät Sibelius-Seura ja Sibelius-Akatemia viiden vuoden välein Helsingissä. Kilpailu on avoin kaikkien kansallisuuksien viulisteille, jotka kilpailuvuonna täyttävät korkeintaan 30 vuotta. Kilpailu tuo voittajille maineen ja rahapalkinnon lisäksi konsertointimahdollisuuksia.


title: Jean Sibelius -viulukilpailu

text: Kilpailu on kolmivaiheinen. Ensimmäiseltä kierrokselta enintään 20 soittajaa pääsee välieriin ja vuodesta 2010 alkaen kuusi edelleen finaaliin. Esimerkiksi vuonna 2005 kilpailuun pyrki yhteensä 175 soittajaa, joista 58 hyväksyttiin mukaan ja 52 osallistui itse kilpailuun. Kahdella ensimmäisellä kierroksella kilpailijat soittavat soolosonaatteja ja kamarimusiikkia pianon säestyksellä, finaalissa he soittavat kaksi viulukonserttoa sinfoniaorkesterin säestäminä. Kaikki soittavat finaalissa Sibeliuksen viulukonserton pakollisena ja toisen konserton he saavat valita annetusta listasta.


title: Jean Sibelius -viulukilpailu

text:
Ensimmäisen kilpailun pääpalkinto vuonna 1965 oli 3 000 Yhdysvaltain dollaria.
Vuonna 2015 ensimmäisen palkinnon arvo on 25 000 euroa, toinen palkinto 18 000 euroa ja kolmas palkinto 12 000 euroa. Muut finalistit saavat kukin 2 000 euron tunnustuspalkinnon. Kilpailuissa palkitaan myös paras Sibeliuksen viulukonserton tulkinta ja jaetaan muita erikoispalkintoja.


title: Zingiberales

text: Zingiberales on yksisirkkaisten luokkaan "Liliopsida" kuuluva lahko, joka edustaa Commelinidae-ryhmän omaan suuntaansa erikoistunutta tyyppiä. Tunnetuimpia lahkon edustajia ovat kaupallisesti merkittävät banaanit ("Musa") ja inkiväärit ("Zingiber"). Koristekasveja on melkein kaikissa heimoissa.


title: Zingiberales

text: Lahkon kasvit ovat kookkaita ruohoja, joiden lehdet ja valevarret kasvavat juurakoista. Vain kukkaverso on aidosti varrellinen. Lehdet sijaitsevat kahdessa rivissä, ja ne ovat erilaistuneet selväksi ruodiksi ja lavaksi. Lavassa on vahva keskisuoni. Kukinnon ylälehdet (kukkien tukilehdet) ovat isoja, ja niiden hangoissa on isoja kukkia. Niiden kehälehdet ovat erilaistuneet värikkääksi verhiöksi ja teriöksi. Heteitä on viisi ja niiden ponnet ovat pitkät. Sikiäin on kehänalainen ja siinä on paljon siemenaiheita. Vartalo on pitkä ja luotti kookas. Hedelmä on kotamainen tai marjamainen, siemenet vaipallisia ja niissä on tärkkelyspitoista ulkovalkuaista (perispermi) ja tulppamainen alkio. Taimen sirkkalehti ei yhteytä ja on kielekkeellinen. Laajentuneessa hypokotyylissä (sirkkalehden alapuolinen nivelväli) on juuria.


title: Zingiberales

text: Lahkon iäksi arvioidaan 114 miljoonaa vuotta, joten se on peräisin liitukaudelta.


title: Zingiberales

text: Lahkossa on kahdeksan heimoa.


title: Suomalaiset ihannesiirtokunnat

text: Suomalaiset ihannesiirtokunnat ovat ulkosuomalaisten siirtokuntia, jotka perustettiin jonkin tietyn aatteen tai filosofian pohjalta. Yhteisöt olivat yleensä kooltaan hyvin pieniä ja lyhytkestoisia. Jotkut vanhemmistakin ihanneyhteisöistä ovat säilyttäneet suomalaisuutensa näihin päiviin asti.


title: Juulian totuudet

text: Juulian totuudet on JP Siilin ohjaama ja käsikirjoittama kolmiosainen tv-minisarja vuodelta 2002. Päähenkilö Juuliaa esittää Mervi Takatalo. Muissa keskeisissä rooleissa ovat Iida-Maria Lindstedt, Jukka Nick, Harri Helminen ja Martti Syrjä.


title: Juulian totuudet

text: Sarja kertoo 16-vuotiaan Juulian kapinasta, totuuksista ja siitä, miten ne törmäävät todellisuuden ja aikuisten maailman kanssa. Sarja kertoo myös yhteisöstä ja siitä, mitä sen jäsenet voivat olla valmiita tekemään tavoitteidensa eteen.


title: Juulian totuudet

text: "Juulian totuudet" palkittiin vuonna 2002 Prix Italialla parhaasta draamasarjasta. Lisäksi se palkittiin parhaan tv-ohjelman Telvis-palkinnolla. Minisarjan lopputunnuskappaleen ”Juulian totuudet” esittää Irina. Kappaleesta on myös tehty musiikkivideo, jossa nähdään osia sarjasta.


title: Juulian totuudet

text: Yle TV2 ensiesitti sarjan marras-joulukuussa 2002. Juulian totuudet uusittiin elokuussa 2010.


title: Hallsbergin kunta

text: Hallsbergin kunta () on Örebron läänissä sijaitseva Ruotsin kunta. Maakuntajaossa se kuuluu Närkeen. Kunnan keskustaajama on Hallsberg.


title: Hallsbergin kunta

text: Kunnan maapinta-ala on 636,71 neliökilometriä (1.1.2016) ja asukasluku 15 509 henkeä (31.12.2015).


title: Hallsbergin kunta

text: Palveluja löytyy koulujen lisäksi esimerkiksi kirjasto, uimahalli ja muita urheiluhalleja. Nähtävyyksiäkin on: esimerkiksi kirkkoja, Carl Larssonin maalauksia, lastenmuseo ja fossiilimuseo. Luonto on lähellä, kunta sijaitsee juuri metsä- ja tasankoalueiden rajamaastossa. Erilaisia yrityksiä on alueella, koska se on liikenteellisesti sopivassa paikassa.


title: Hallsbergin kunta

text: Vuonna 2007 kunnassa oli 106,86 km² peltoa, joten saman ajankohdan maapinta-alaan vertaamalla saadaan peltojen osuudeksi 16,7 prosenttia kunnan maapinta-alasta.


title: Hallsbergin kunta

text: Vuoden 1862 kunnallislakien astuessa voimaan alueen pitäjistä (Bo, Hallsberg, Sköllersta, Svennevad ja Viby) muodostettiin jokaisesta oma maalaiskunta. Rautateiden risteykseen kasvaneesta Hallsbergistä tuli taajaväkinen yhdyskunta vuonna 1883. Taajaväkinen yhdyskunta sijaitsi osin Hallsbergin ja osin Kumlan maalaiskunnassa. Hallsbergin taajama-alue erotettiin jo vuonna 1908 maalaiskunnista Hallsbergin kauppalaksi. Muita taajaväkisiä yhdyskunta olivat Pålsboda (perustettu Sköllerstan maalaiskuntaan vuonna 1941), Östansjö ja Vretstorp (molemmat perustettu Vibyn maalaiskuntaan vuosina 1943 ja 1945). Ne lakkautettiin 1950-luvun puolivälissä.


title: Hallsbergin kunta

text:
Vuoden 1952 kuntauudistuksessa muodostettiin seuraavat "suurkunnat":
Myöskään Hallsbergin kauppalaan uudistus ei vaikuttanut. Hallsbergin maalaiskunta liitettiin kauppalaan vuonna 1963 ja Viby vuonna 1965. Vuonna 1967 Tångeråsan seurakunta siirrettiin kuitenkin kauppalasta osaksi Lekebergin maalaiskuntaa. Vuonna 1971 muodostettiin nykyinen Hallsbergin kunta yhdistämällä kauppala ja Sköllerstan maalaiskunta.


title: Hallsbergin kunta

text:
Kunnan väestö taustan mukaan on esitetty seuraavassa taulukossa.
Hieman vanhempien vuoden 2009 lopun tietojen mukaan kunnassa asui 254 Suomessa syntynyttä, mikä vastasi 1,7 prosenttia kunnan väestöstä.


title: Hallsbergin kunta

text: Vielä vanhempien vuoden 1984 lopun tietojen mukaan 4,0 prosenttia kunnan asukkaista oli ulkomailla syntyneitä. Tuolloin kunnassa asui 332 Suomessa syntynyttä, mikä vastasi 2,0 prosenttia kunnan väestöstä.


title: Hallsbergin kunta

text: Vuoden 2010 tietojen mukaan 20 vuotta täyttäneiden kuntalaisten mediaaninettotulot olivat 179 117 kruunua. Vuodelta 2007 olevan tiedon mukaan kuntalaisten nettovarallisuuden mediaani oli 56 000 kruunua.


title: Hallsbergin kunta

text: Vuoden 2011 lopussa kunnan väestö jakautui eri ikäryhmiin seuraavasti:


title: Hallsbergin kunta

text: Seuraava taulukko kuvaa työpaikkojen ja työllisten jakautumista eri elinkeinojen kesken. Luvut on laskettu kahdessa eri Statistiska centralbyrånin tilastossa ilmoitettujen perusteellisempien tietojen pohjalta. "Päiväväestö" (ruots. "dagbefolkning") kertoo kunnassa sijaitsevista työpaikoista ja "yöväestö" (ruots. "nattbefolkning") puolestaan kunnassa asuvien elinkeinosta. Työpaikkaomavaraisuus on laskettu päivä- ja yöväestön suhteena. Alkutuotanto tarkoittaa maa- ja metsätaloutta sekä kalastusta. Jalostuksen kohdalla on laskettu yhteen tavaranvalmistus- ja kierrätysteollisuus, energia- ja ympäristöyritykset sekä rakennusteollisuus. Muut toimialat on laskettu palveluihin lukuun ottamatta niitä, joiden elinkeino on tuntematon.


title: Hallsbergin kunta

text: Kunnassa on 6 taajamaa, joiden osuus kunnan väestöstä vuoden 2010 lopussa oli 76,5 prosenttia. Taajamien ulkopuolella asui tuolloin 3 591 asukasta. Seuraavassa on lueteltu kunnan alueella sijaitsevat taajamat väkilukuineen:


title: Hallsbergin kunta

text: Kunnan keskustaajama on lihavoitu. Asteriskilla (*) merkityt taajamat kuuluvat tähän kuntaan vain osittain, ja edellä on merkitty kunkin taajaman tähän kuntaan kuuluvan osan väestö. Koko Hallsbergin taajamassa on 7 122 asukasta, ja se kuuluu pieniltä osin myös Kumlan kuntaan.


title: Hallsbergin kunta

text: Ruotsissa on tilastoitu taajamaväestö aikaisemmin myös vuosina 1960, 1965, 1970, 1975, 1980, 1990, 1995, 2000 ja 2005. Jonakin tai joinakin näistä vuosista kunnassa on ollut myös seuraavan luettelon mukaiset taajamat, jotka eivät enää ole taajamia:


title: Hallsbergin kunta

text: Långängen on sittemmin kasvanut yhteen Hallsbergin taajaman kanssa.


title: Hallsbergin kunta

text: Yli 200 asukkaan taajamien lisäksi kunnassa on vuoden 2010 tietojen perusteella myös seuraavat 50–199 asukkaan pientaajamat:


title: Hallsbergin kunta

text: Ruotsissa on tehty tilastoja pientaajamista aikaisemmin myös vuosina 1990, 1995, 2000 ja 2005. Seuraavat paikkakunnat ovat olleet pientaajamia jonakin tai joinakin vuosina vuosien 1995, 2000 ja 2005 aikana, mutta ne eivät olleet pientaajamia vuonna 2010:


title: Hallsbergin kunta

text: Ruotsissa valitaan joka neljäs vuosi edustajat valtiopäiville, maakäräjäkuntien valtuustoihin ja kunnanvaltuustoihin. Seuraavassa taulukossa on esitetty valtiopäivillä edustettuina olevien puolueiden saamat valtuustopaikat Hallsbergin kunnanvaltuustossa vuodesta 1973 lähtien.


title: Hallsbergin kunta

text: Vuodesta 2016 alkaen kunta on jaettu seuraaviin piireihin:


title: Hallsbergin kunta

text: Vuoden 2012 aluejaon mukaan kunnassa on seuraavat Ruotsin kirkon seurakunnat:


title: Hallsbergin kunta

text: Seuraavassa luettelossa on mainittu kaikki nykyisen kunnan alueella sijainneet seurakunnat. Jos seurakunta on lakkautettu, niin sen perässä on asteriski (*). Mahdolliset suluissa lukevat nimet ovat seurakunnan vaihtoehtoisia tai vanhempia nimiä. Jos nimen perässä lukee "kbfd", niin kyseessä "kirkonkirjapiiri" (), joka ei ole muodostanut omaa seurakuntaa, vaikka ne seurakuntiin rinnastetaankin.


title: Kapina (vuoden 1973 kirja)

text: Kapina on kirjailija Samuli Parosen yhteiskuntakriittinen romaani. Sen kustansi vuonna 1973 Otava, jonka toimessa olleet Hannu Mäkelä ja Paavo Haavikko löysivät 1960-luvun alussa lyijykynällä ruutupaperille kirjoittavan Parosen.


title: Kapina (vuoden 1973 kirja)

text: Kirja kertoo yksinäisen, työttömän ja miltei rahattoman miehen kulusta kaupungissa jalka ja selkä kipeänä. Hän kohtaa toisia asunnottomia, heidän ”auttajiaan”, poliisin ja lopulta kuulee yhteiskunnallista keskustelua sairaalassa. Sairaalakuvaus on samankaltainen kuin Aleksandr Solženitsynin "Syöpäosastossa".


title: Palkkasoturi (täsmennyssivu)

text: Palkkasoturi voi tarkoittaa ainakin seuraavia:


title: Keskisormi

text: Keskisormi ("digitus medius, digitus tertius, digitus III") on ihmisen sormista keskimmäinen ja pisin. Toisilla ihmisillä keskisormi saattaa olla hieman vino.


title: Keskisormi

text: Monissa länsimaisissa kulttuureissa keskisormen näyttämistä pidetään loukkaavana eleenä.


title: Petkeljärven kansallispuisto

text: Petkeljärven kansallispuisto sijaitsee Ilomantsin kunnassa Pohjois-Karjalassa. Se on osa Pohjois-Karjalan biosfäärialuetta. Aluetta hoitaa Metsähallitus. Petkeljärven puiston erikoisuuksiin kuuluvat mm. arvokkaat, jyrkkärinteiset harjut sekä jatkosodan aikaiset taisteluhaudat ja -varustukset, joista osa on entisöity. Petkeljärven ja Patvinsuon kansallispuistot kuuluvat Pohjois-Karjalan biosfäärialueeseen, joka puolestaan kuuluu UNESCO:n ohjelmaan "Programme on Man and the Biosphere (MAB)" ("Ihminen ja biosfääri").


title: Petkeljärven kansallispuisto

text: Puisto sijaitsee Ilomantsin keskustan itäpuolella. Petraniemen opastuskeskukseen on tieyhteys Ilomantsin kirkolta Möhköön vievältä tieltä. Matkaa opastuskeskusksesta Möhkön tielle on kuusi kilometriä, Ilomantsin keskustaan 23 kilometriä ja Joensuuhun 93 kilometriä.


title: Petkeljärven kansallispuisto

text: Petkeljärven kansallispuiston rakennuskantaa on uusittu 2000-luvulla. Talvella 2007 Petraniemen opastuskeskuksen ravintola- ja majoitussiivet ovat yhdistyneet ja ravintola on laajentunut 60-paikkaiseksi. Uudet tilat avattiin toukokuussa 2007.


title: Petkeljärven kansallispuisto

text: Leirintäalue sijaitsee Petraniemen kärjessä. Sisämajoitustiloja on 2–4 hengen huoneissa. Telttailualueella on penkki- ja pöytäryhmiä. Hiekkakentällä on 10 sähköistettyä matkailuvaunupaikkaa. Alueella on myös vuokrattava rantasauna, kaksi sähkösaunaa, suihkut, leirikeittiö, tulipaikka ja uimapaikka.


title: Petkeljärven kansallispuisto

text: Opastuskeskuksessa on kanoottien ja veneiden vuokraus ja maasto-opastukset.


title: Petkeljärven kansallispuisto

text: Opastuskeskusen lisäksi puistossa on muutamia parkkipaikkoja, mutta ei muita luvallisia tulentekopaikkoja. Koska harjuluonto kuluu herkästi, retkeilijöiden toivotaan pysyvän poluilla.


title: Petkeljärven kansallispuisto

text: Petkeljärveltä lähtee erimittaisia vaellus- ja melontareittejä.


title: Leppävaaran kaupunkirata

text: Leppävaaran kaupunkirata () on Helsingistä Huopalahden kautta Leppävaaraan johtava kaupunkirata, joka valmistui neliraiteiseksi elokuussa 2001. Se on samalla itäisin osa Turkuun johtavaa rantarataa.


title: Leppävaaran kaupunkirata

text: Rataa on suunniteltu jatkettavaksi Leppävaarasta Kauklahteen saakka, eli rantaradalle välille Leppävaara–Espoo rakennettaisiin kaksi raidetta lisää. Jatkettavan osan pituus on noin 14 kilometriä.


title: Leppävaaran kaupunkirata

text: Useampiraiteinen rata mahdollistaisi lähijunien ja nopeiden kaukojunien erottelun omille raiteilleen, näin pystyttäisiin tihentämään junien vuorovälejä rantaradalla. Nykyisin Espoon keskuksesta junien vuoroväli on noin 15 minuuttia. Kaupunkiradan valmistuttua vuoroväli saataisiin parhaimmillaan kuuteen minuuttiin. Espoon kaupunkirata tulee ajankohtaiseksi viimeistään silloin, jos ELSA-rataa aletaan rakentaa Espoosta Histan ja Veikkolan kautta Lohjanharjulle ja ehkä mahdollisesti Turkuun saakka.


title: Leppävaaran kaupunkirata

text: Helsinki–Leppävaara-väliä kulkevat arkisin tihein väliajoin liikennöivät A-junat, jotka pysähtyvät kaikilla asemilla.


title: Peter O’Toole

text: Peter O’Toole (2. elokuuta 1932 – 14. joulukuuta 2013) oli irlantilaissyntyinen brittiläinen elokuva- ja teatterinäyttelijä.


title: Peter O’Toole

text: Peter O’Toole kasvoi Leedsissä, Englannissa. Hänen isänsä oli irlantilainen ja äitinsä skotlantilainen. O’Toole keskeytti katolisen koulun jo hyvin nuorena ja ryhtyi toimittajaksi "Yorkshire Evening News" -lehteen.


title: Peter O’Toole

text: Palveltuaan radiomiehenä laivastossa toisessa maailmansodassa O’Toole opiskeli Royal Academy of Dramatic Artissa ja työskenteli teatterissa. Vuonna 1954 hän teki ensiesiintymisensä televisiossa ja 1959 pienen roolin elokuvassa. Vuonna 1960 O’Toole meni naimisiin walesilaisen näyttelijän Siân Phillipsin kanssa. He saivat kaksi tytärtä, Katen ja Patin, joista Kate on myös näyttelijä. Erottuaan vuonna 1979 Peter O’Toole ei solminut uutta avioliittoa.


title: Peter O’Toole

text: O’Toolen elokuvallinen läpimurto oli David Leanin ohjaama vuoden 1962 "Arabian Lawrence", jossa O’Toole esitti pääosassa kuulua ensimmäisen maailmansodan legendaa T. E. Lawrencea. Rooli toi hänelle BAFTA-palkinnon.


title: Peter O’Toole

text: O’Toole oli ennätyksellisesti yhteensä kahdeksan kertaa Oscar-ehdokkaana, viimeksi Oscar-gaalassa 2007 elokuvasta "Venus", saamatta palkintoa kertaakaan. Vuonna 2003 hänelle myönnettiin elämäntyö-Oscar. Aluksi hän ei aikonut ottaa palkintoa vastaan, sillä sen katsotaan olevan merkki uran päättymisestä tai vähintään selvästä hiipumisesta. O’Toole kirjoitti palkinnon myöntävälle akatemialle olevansa vielä mukana kisailemassa, mutta kun hänelle vastattiin, että palkinto myönnetään joka tapauksessa, hän lopulta vastaanotti sen vastentahtoisesti.


title: Peter O’Toole

text: O’Toole esiintyi uransa aikana myös teatterissa ja tulkitsi Shakespearen näytelmiä. Hän oli Royal Shakespeare Companyn jäsen.


title: Norsunluurannikon jalkapallomaajoukkue

text: Norsunluurannikon jalkapallomaajoukkue on Norsunluurannikon (Côte d'Ivoire) kansallinen edustusjoukkue jalkapallossa. Joukkuetta hallinnoi Norsunluurannikon jalkapalloliitto Fédération Ivoirienne de Football. 8. lokakuuta 2005 joukkue selviytyi ensimmäistä kertaa karsinnoista jalkapallon maailmanmestaruuskilpailuihin 2006 Saksaan. Norsunluurannikko on voittanut Afrikan mestaruuden kahdesti, vuosina 1992 ja 2015.


title: Viuhkalehtikasvit

text: Viuhkalehtikasvit ("Cabombaceae") on toinen kahdesta "Nymphaeales"-lahkoon kuuluvasta kasviheimosta. Siihen kuuluvat akvaariokasveina tutuksi tulleet viuhkalehdet ("Cabomba") ja laji "Brasenia schreberii".


title: Viuhkalehtikasvit

text: Viuhkalehtikasvit ovat vedessä kasvavia ruohoja, joilla on juurakko ja kelluvia varsia. Lehtiasento on joskus vastakkainen, tavallisesti kierteinen, ja niissä on halkihaarainen eli dikotominen suonitus. Kukat ovat yksittäisiä ja melko pieniä. Kukan osat ovat erillisiä toisistaan ja sijaitsevat 2–4-, tavallisesti 3-lukuisissa kiehkuroissa. Verho- ja terälehtiä on kumpiakin 3–4 ja ne saattavat olla lähes toistensa kaltaisia. Joskus niissä on mesiäisiä. Heteiden ponnet ovat ulko- tai sivuluomaisia ja palhot ovat ohuita, eivät lapamaisia. Kehänpäällisiä emejä on 1–22, tavallisesti 3–18, ja kussakin on 1–5 siemenaihetta. Hedelmä on tuppilo tai pähkylä.


title: Viuhkalehtikasvit

text: Viuhkalehtikasvit kasvavat lähes kaikkialla maapallolla. Euroopasta ne kuitenkin puuttuvat. Heimon kahdessa suvussa on yhteensä kuusi lajia. Joistakin lajeista on tullut vakavia rikkaruoho-ongelmia.


title: G-Unit

text: G-Unit (lyh. Guerilla unit) on rap-yhtye, joka on kotoisin New Yorkin Queensista. Sen perustajajäsenet ovat 50 Cent, Lloyd Banks ja Tony Yayo. G-Unitin johtaja on 50 cent. G-Unitin alkuperäiset jäsenet ovat 50 Cent, Lloyd Banks, Tony Yayo, Domination ja Bang 'Em Smurf. Kaksi viimeisintä tosin erotettiin yhtyeestä jo ennen ensimmäistä albumia "Beg for Mercy". Heillä on myös oma DJ, DJ Whoo Kid. Kappaleiden sanoitukset yleensä kertovat G-Unitin jäsenien elämästä siltä ajalta, kun he eivät olleet vielä kuuluisia.


title: G-Unit

text: G-Unit teki yhteenpaluun alkuperäisellä kokoonpanolla Summer Jam 2014 - tapahtumassa. Yhtyeeseen liittyi myös uusi jäsen: Kidd Kidd. Elokuussa G-Unit julkaisi myös "Beauty Of Independence" EP-levyn joka oli sijalla 1. eniten ladatuissa iTunesissa. Maaliskuussa 2015 yhtye julkaisi toisen EP-levynsä "The Beast Is G Unit".


title: Gary Sinise

text: Gary Alan Sinise (s. 17. maaliskuuta 1955 Blue Island, Illinois, Yhdysvallat) on yhdysvaltalainen näyttelijä ja ohjaaja.


title: Gary Sinise

text: Vuonna 1974 Sinise ja kaksi hänen ystäväänsä, Terry Kinney ja Jeff Perry, perustivat Illinois’ssa Steppenwolf-teatterin (Steppenwolf Theatre Company). Heidän lisäkseen teatterissa vaikuttivat sen alkuaikoina muun muassa näyttelijät Joan Allen, John Malkovich ja Laurie Metcalf. Sinise toimi teatterissa paitsi näyttelijänä, myös ohjaajana ja taiteellisena johtajana. Vuonna 1983 hänet palkittiin Obie-palkinnolla ohjaustyöstään Steppenwolfin produktiossa Sam Shepardin näytelmästä "True West". Vuotta myöhemmin hän esiintyi John Malkovichin kanssa PBS:n "American Playhouse" -sarjassa esitetyssä versiossa tuosta näytelmästä. Myöhemmällä teatteriurallaan Sinise on ollut kolmesti ehdolla Tony-palkinnon saajaksi, kerran ohjaajana ja kahdesti näyttelijänä.


title: Gary Sinise

text: Vuonna 1988 sai ensi-iltansa Sinisen ensimmäinen elokuvaohjaus "Vaaran mailit". Neljä vuotta myöhemmin hän ohjasi John Steinbeckin romaaniin perustuvan elokuvan "Hiiriä ja ihmisiä", jossa esitti itse toista pääosaa, George Miltonia, John Malkovichin ollessa Lennie Small. Kahden elokuvan ja teatterinäytelmien lisäksi Sinise on ohjannut myös muutamia jaksoja televisiosarjoihin "Murharyhmä", "Kolkyt ja risat" ja "China Beach".


title: Gary Sinise

text: Ensimmäinen teatterielokuva, jossa Sinise näytteli, oli vuonna 1992 ilmestynyt "Tahdon voitto". Vuonna 1994 hän esitti luutnantti Dan Tayloria elokuvassa "Forrest Gump" ja sai roolityöstään Oscar-ehdokkuuden sarjassa paras miessivuosa. Vuonna 1995 hän esitti presidentti Harry S. Trumania televisioelokuvassa "Truman" ja sai suorituksestaan Golden Globen sarjassa paras miespääosa minisarjassa tai televisioelokuvassa. Vuonna 1998 hän sai Emmy-palkinnon samassa kategoriassa roolityöstään George Wallacena televisioelokuvassa "George Wallace".


title: Gary Sinise

text: Edellä mainittujen lisäksi Sinise on näytellyt muun muassa elokuvissa "Apollo 13" (1995), jossa hän esitti astronautti Ken Mattinglya, "Ransom – lunnaat" (1996), "Vihreä maili" (1999) ja "Pelin henki" (2000). Vuosina 2004–2013 hän esitti päähenkilö Mac Tayloria CBS:n televisiosarjassa "C.S.I. New York". Hän toimi myös sarjan tuottajana. Vuosina 2016–2017 hän esitti päähenkilö Jack Garrettia CBS:n televisiosarjassa "". Vuotta aiemmin hän esitti samaa hahmoa alkuperäisen "Criminal Minds" -sarjan jaksossa ”Beyond Borders”.


title: Gary Sinise

text: Vuodesta 2003 alkaen Sinise on ollut mukana Lt. Dan Band -nimisessä coveryhtyeessä, joka on esiintynyt muun muassa USO:n (United Service Organizations) kiertueilla. Sinise on yhtyeen basisti. Yhtye on nimetty hänen "Forrest Gumpissa" esittämänsä hahmon (luutnantti Dan) mukaan.


title: Gary Sinise

text: Sinise on ollut vuodesta 1981 naimisissa näyttelijä Moira Harrisin kanssa. Pariskunnalla on kolme lasta, tyttäret Sophie (s. 1988) ja Ella (s. 1992) sekä poika McCanna (s. 1990).


title: Oganesson

text: Oganesson on alkuaine, jonka kemiallinen merkki on Og ja järjestysluku 118. Se on järjestysluvultaan korkein kaikista löydetyistä alkuaineista. Sen ominaisuudet muistuttaisivat todennäköisesti jalokaasujen ominaisuuksia. Aikaisemmin aineesta käytettiin väliaikaisnimeä ununoktium ja kemiallista merkkiä Uuo. Alkuaineen nimi ja merkki vahvistettiin marraskuussa 2016. Aineesta käytetään myös nimitystä eka-radon, koska sen arvellaan muistuttavan kemiallisilta ominaisuuksiltaan radonia.


title: Oganesson

text: Vuonna 1999 Lawrence Berkeley National Laboratoryn tutkijat ilmoittivat löytäneensä alkuaineet 116 (livermorium) ja 118. Seuraavana vuonna tulos vedettiin takaisin, kun muut tutkijat eivät onnistuneet varmistamaan tuloksia, ja väite osoittautui perättömäksi.


title: Oganesson

text: Vuonna 2006 ilmoitettiin kolmen oganessonatomin hajoamistuotteiden havaitsemisesta Dubnassa Venäjällä tehdyssä kokeessa. Tuotetun aineen puoliintumisaika oli 0,89 ms. Se hajosi alkuaineeksi 116, jonka hajoamistuotteet 114 ja 112 hajoavat spontaanilla fissiolla. IUPAC vahvisti uuden alkuaineen löytymisen joulukuussa 2015.


title: Oganesson

text: Oganessonin sulamispisteeksi on vanhemmassa kirjallisuudessa ennustettu 258 K ja kiehumispisteeksi 263 K. Uudempi tutkimuspaperi ennustaa kiehumispisteeksi 247 K.


title: Oganesson

text: Oganessonin kemiaa ei ole voitu tutkia kokeellisesti, koska sitä on tuotettu vain muutamia atomeja. Ennusteiden mukaan sen pysyvin hapetusluku olisi +4 ja vähiten pysyvin +6. Jalokaasut ovat reaktiivisempia järjestysluvun kasvaessa. Koska oganessonin ennustetut ionisoitumisenergiat ovat pienemmät kuin ksenonilla, sillä ennustetaan olevan kemiallisia yhdisteitä. Ainakin halidit OgF ja OgCl ennustetaan olevan olemassa.


title: Oganesson

text: Oganessonille on syntetisoitu kaksi isotooppia, joiden massaluvut ovat 294 ja 295. Lisäksi isotoopista Og on maininta kirjallisuudessa, mutta sen olemassaolo on epävarmaa. Isotoopeista pitkäikäisin on Og, jonka puoliintumisaika on vain noin 1,15 millisekuntia. Tämä isotooppi hajoaa alfasäteilyä emittoiden livermorium-290:ksi, joka itsekin hajoaa hyvin pian:


title: Oganesson

text: Oganessonin isotooppia Og tuotettiin ensimmäisen kerran seuraavalla ydinreaktiolla:


title: Oganesson

text: Oganessinin isotoopit hajoavat yksinomaan alfahajoamisella. Taulukossa on kaikki tunnetut isotoopit, joiden puoliintumisaika on pystytty kokeellisesti mittaamaan tai josta on ainakin arvio (vuonna 2017):


title: Kim Possible

text: Kim Possible on Mark McCorklen ja Bob Schooleyn luoma Disney Channelilla ja Toon Disneylla esitettävä yhdysvaltalainen Daytime Emmyllä palkittu animaatiosarja. Sarjaa on Suomessa esitetty Nelosella vuodesta 2007 lähtien suomeksi dubattuna.


title: Kim Possible

text: Sarjaa valmistettiin 4. tuotantokautta, yhteensä 87 jaksoa. Kim Possiblea esitettiin Yhdysvalloissa vuosien 2002–2007 välisenä aikana, jonka aikana se sai yhteensä 16 ehdokkuutta ja voitti kerran Daytime Emmyn.


title: Kim Possible

text: Sarja kertoo teini-ikäisestä sankarittaresta nimeltä Kim Possible, joka on ottanut elämäntehtäväkseen pelastaa maailman, koulunkäynnin ohella. Apunaan hänellä on ystävänsä Ron Stoppable ja Wade Load. Kimin pääviholliset ovat Tohtori Traagi ja Shego. Sarja on erittäin toiminnallinen ja samalla myös koominen kliseitä täynnä oleva piirrossarja.


title: Kim Possible

text: Kim on sarjan päähenkilö. Hän on muuten aivan tavallinen koulutyttö, mutta hän on ottanut tehtäväkseen suojella maailmaa. Kim on älykäs, itsevarma ja koulunsa huippuoppilaita. Hän on erittäin hyväsydäminen ja siksi hänen maailmanpelastajan roolinsa onkin onnistunut varsin hyvin. Kim on myös koulunsa cheerleader -joukkueen kapteeni. Kim on kiltti, mutta itsevarma tyttö eikä siksi aio antaa vihollisten tuhota maailmaa. Kim tutustui Roniin esikouluiässä, siitä lähtien Ron ja Kim ovat olleet ystävät. Kim on myös erittäin trenditietoinen, kilpailu henkinen ja kuuluu koulun suosituimpiin oppilaisiin. Kim rakastaa shoppailua. Kim ja Ron ovat nykyään yhdessä.


title: Kim Possible

text: Ron on Kimin paras kaveri ja apuri. Hän on hulluna meksikolaistyylisen pikaruokaravintola Bueno Nachon ruokiin, kuten tacoihin, nachoihin ja varsinkin nacoihin (burriton ja nachon yksinkertainen yhdistelmä, jossa burritoon asetellaan nachoja). Ron omistaa lemmikin nimeltä Rufus. Elokuvassa "" hän rakastuu Kimiin ja seurustelee tämän kanssa 4. kaudella. Ronin pahin painajainen on apina.


title: Kim Possible

text: Ronin kaljurotta, joka matkustaa Ronin taskussa. Rufus joutuu usein pelastamaan Kimin ja Ronin pahoista paikoista. Ron osti Rufuksen Alehallista. Lemmikistä on myös tehty räppikappale (joka itse asiassa on Ronin kotitehtävä), jonka Ron esitti Idols- tv-sarjaa parodioivassa ohjelmassa eräässä jaksossa. Kappaleen alkuperäinen nimi on Naked Mole Rap, ja sen musiikkivideo pyöri hetken aikaa Disney Channelilla.


title: Kim Possible

text: Jim ja Tim ovat 10-vuotiaita lapsia, jotka rakentavat kaikenlaisia raketteja, lasereita ynnä muuta. Heidän siskonsa on Kim Possible, joka kutsuu heitä kääliöiksi (kaksois-ääliö). Heidän vanhempansa ovat James Possible ja Rouva Possible.


title: Kim Possible

text: Monique on yksi Kim Possiblen parhaimmista ystävistä. He tapasivat ensi kertaa vaatekaupassa nimeltään Club Banana. Monique ja Kim Possible tapasivat toisen kerran Kleopatran kaappi-esittelyssä museolla, jossa tapahtui ryöstö ja sieltä varastettiin talismaani.


title: Kim Possible

text: Kimin nettisivujen ylläpitäjä. Hän skannaa Kimin vihollisista tietoa netistä. Wade myös tarkkailee mahdollisia nettisivuille saapuvia yhteydenottoja. Wade ei ole ollut Kimin ja Ronin mukana ensimmäisissä tehtävissä, vaan saapui mukaan myöhemmin. Hän hoitaa kaksikon kyydit eri puolille maailmaa. Hän on tietokonenörtti, joka on tiettävästi poistunut huoneestaan vain neljässä jaksossa, mutta välillä hän on esiintynyt myös hologrammina. Uusissa jaksoissa Wade on tullut seitsemän kertaa ulos huoneestaan.


title: Kim Possible

text: Hullu professori ja Kimin arkkivihollinen. Traagi on sininaamainen, tuomiopäivän aseita rakenteleva pölvästi, jonka kumppani on Shego. Traagi on välillä onnistunut luomaan voimakkaitakin kokeita, kuten robottinukkearmeijan. Tosin nämäkin ryöstäytyivät luojansa otteesta ja ryhtyivät kapinaan. Sarjassa ovat vierailleet myös hänen äitinsä ja serkkunsa.


title: Kim Possible

text: Shego on älykäs, kaunis ja erittäin vaarallinen konna. Shegolla on loistavat taistelutaidot ja mystiset supervoimat, jotka ovat perua hänen lapsuudestaan. Sarjassa on nähty Shegon neljä supersankariveljeä, joilla on samankaltaisia voimia. Shego kuului ennen Traagin kumppaniksi ryhtymistä supersankariryhmä "Go-tiimiin" ja tuntee vieläkin pientä sympatiaa heitä kohtaan. Go-tiimi sai voimansa, kun sateenkaaren väreissä loistanut meteoriitti syöksyi heidän puumajaansa. Shego hoitaa lähinnä itse taistelun ja Kimin eliminoimisen Traagin karjuessa taustalla. Hänen tunnuslauseensa on: "Vihreä on uusi musta".


title: Kim Possible

text: Sarjasta on tehty tähän mennessä yksi kunnon elokuvaa, sillä elokuvassa "Apinan aivoilla" on vain jaksoja Kimin seikkailuista Apinanyrkin kanssa. Ensimmäinen elokuva "" ("A Sitch in Time") muodostettiin sarjan toisen tuotantokauden kolmesta jaksosta ja julkaistiin vuonna 2003. Toinen ja varsinaisesti ensimmäinen elokuva "" ("So the Drama") sai ensi-iltansa vuonna 2005.


title: Kim Possible

text: Sarjasta on myös julkaistu kuusi videopeliä vuosien 2002–2007 aikana Game Boy Advancelle, Nintendo DS:lle ja PlayStation 2:lle.


title: Bloodpit

text: Bloodpit on vuonna 1998 perustettu tamperelainen rock-yhtye. Bloodpit tuli tunnetuksi vuonna 2005, kun heidän singlensä "Out to Find You" nousi Suomen singlelistan ensimmäiseksi.


title: Bloodpit

text: Heinäkuun lopulla 2007 Bloodpit perui kaikki tulevat esiintymisensä ja ilmoitti jäävänsä tauolle laulajan alkoholi- ja mielenterveysongelmien vuoksi. Toukokuussa 2008 yhtye ilmoitti jatkavansa uraansa ja heinäkuussa uusi, viisihenkinen kokoonpano julkistettiin.


title: Bloodpit

text: Matthau Mikojan ja Paavo Pekkonen tutustuivat toisiinsa 1990-luvun puolivälissä. He alkoivat soittaa yhdessä vuonna 1994, perustaen yhtyeen nimeltä RIP. Vuonna 1995 he esiintyivät ensimmäistä kertaa, mutta akustinen konsertti Bar Nellimissä, Naimasaaressa ei ollut kummoinen menestys. Yhtyeen nimi vaihtui Turmioksi, mutta koska uusia jäseniä ei yhtyeeseen parin vuoden aikana löytynyt, hiipui toimintakin vähitellen.


title: Bloodpit

text: Vuonna 1998 Paavo Pekkonen koki omien sanojensa mukaan unessa näyn, jossa John Lennon käski häntä perustamaan yhtyeen nimeltä Bloodpit. Mikojan ja Pekkonen etsivät soittajia lehti-ilmoituksella. Janne Kolehmainen liittyi yhtyeeseen ja Bloodpit esiintyi ensimmäisen kerran nykyisellä nimellä 26. marraskuuta Tampereella nuorisotila Vuoltsussa. Rumpuja ensimmäisessä konsertissa soitti Mato Romppanen, mutta vuoden 1999 aikana Arnold T. Kumputie liittyi yhtyeeseen varsinaiseksi rumpaliksi.


title: Bloodpit

text: Vuonna 2000 Bloodpit alkoi konsertoida laajamittaisemmin ja julkaisi myös ensimmäisen demonsa, "Promo EP:n". Bloodpit voitti sekä Tampere Ilmiö- että Rockperry-yhtyekilpailut ja vielä saman vuoden aikana yhtyeen basistiksi vaihtui Sir Christus.


title: Bloodpit

text: Vuoden 2001 aikana Bloodpit soitti ensimmäiset festivaalikeikkansa ja voitti Toijalassa järjestetyn Satamarock-bändikilpailun. Toinen omakustanne, "No 2" julkaistiin.


title: Bloodpit

text: Vuonna 2002 Christuksen tilalle basistiksi tuli ensin Paspartou Hagen ja loppuvuodesta Bloodpitin kokoonpano muuttui jälleen, kun Alarik Valamo ja Aleksi Keränen liittyivät yhtyeeseen. Seuraavana vuonna julkaistiin "You Name It" -omakustanne ja yhtye jopa kiinnitettiin Grotesque Recordsille, joka kuitenkin lopetti toimintansa pian sopimuksen jälkeen.


title: Bloodpit

text: Vuonna 2004 Bloodpit julkaisi "Platitude"-omakustanteen. Yhtye valittiin Noise.fi-sivuston äänestyksessä "vuoden signaamattomaksi bändiksi".


title: Bloodpit

text: Vuonna 2005 Bloodpit teki levytyssopimuksen Beemvees-levy-yhtiön kanssa. Alkuvuodesta julkaistu ensimmäinen virallinen single "Out to Find You" nousi suoraan Suomen singlelistan kärkeen. Loppuvuodesta julkaistiin Bloodpitin esikoisalbumi "Mental Circus", joka on myöhemmin julkaistu yli 10 maassa, muun muassa Ruotsissa, Italiassa, Venäjällä, Saksassa, Itävallassa ja Australiassa. Vuonna 2005 Bloodpit soitti myös ensimmäisen ulkomaankonserttinsa Venice Rock -festivaaleilla Venetsiassa, Italiassa.


title: Bloodpit

text: Vuoden 2006 aikana Bloodpit valittiin Suosikin "vuoden 2005 tulokkaaksi" ja sai "vuoden 2005 tuorein biisi" -palkinnon YleX-radiokanavalla.


title: Bloodpit

text: Yhtyeen kappaleita on useilla kokoelmilla sekä muun muassa elokuvassa "FC Venus" ja "NHL 07" -pelissä. Yhtyeen musiikkia on käytetty myös saksalaisissa ja suomalaisissa televisiomainoksissa.


title: Bloodpit

text: Alkuvuodesta 2007 Bloodpit solmi sopimuksen Sony BMG:n kanssa. Ensimmäinen single yhtyeen toiselta albumilta oli "Wise Men Don't Cry", joka julkaistiin Suomessa 28. maaliskuuta 2007. Singlen julkaisun yhteydessä yhtye esiintyi kolmesti. "Off The Hook" -albumi ilmestyi 18. huhtikuuta 2007, minkä jälkeen yhtye aloitti tiiviimmän julkaisukiertueen. Kesällä Bloodpit esiintyi Mötley Crüen lämmittelijänä Helsingin Jäähallissa sekä YLEn televisioimassa konsertissa Seinäjoen Provinssirockissa. Vuonna 2007 "Off The Hook" oli YleX:n viikon albumi viikolla 15.


title: Bloodpit

text: Heinäkuussa 2007 Bloodpit jättäytyi kokonaisvaltaiselle tauolle jäsenten välisten riitojen ja laulaja Matthau Mikojanin huumausaine- ja mielenterveysongelmien vuoksi. Yhtye perui samalla kaikki sovitut konsertit, mukaan lukien laajan kiertueensa Euroopassa. Yhtye ei virallisesti hajonnut, vaan jäi määrittelemättömän pituiselle tauolle. Soundi-lehden lokakuun 2007 numerossa Matthau Mikojan ilmoitti Bloodpitin hajonneen lopullisesti.


title: Bloodpit

text: Rumba-lehden helmikuun 2008 numerossa Bloodpitin ilmoitettiin etsivän uutta laulajaa ja 11. toukokuuta 2008 yhtyeen kotisivuilla ilmoitettiin virallisesti, että yhtye jatkaa Bloodpit-nimellä. Bloodpitin uusi, viisihenkinen kokoonpano julkistettiin virallisesti vasta ensimmäisessä tauonjälkeisessä Suomen-konsertissa Tampereella 10. heinäkuuta 2008. Bloodpitin uudeksi laulajaksi tuli Antti Ravín ja toiseksi kitaristiksi Petri "Pietu" Hiltunen. Bloodpit esiintyi syksyn aikana sekä Suomessa että ulkomailla, ja julkaisi 1. lokakuuta 2008 EP:n "Recovered". Yhtyeen kolmas studioalbumi "The Last Day Before The First" julkaistiin 13. toukokuuta 2009.


title: Bloodpit

text: 4. helmikuuta 2010 Bloodpit ilmoitti kotisivuillaan jäävänsä keikkatauolle.


title: The Byrds

text: The Byrds oli vuosina 1964–1973 vaikuttanut yhdysvaltalainen rockyhtye, jonka musiikilliseen tyyliin sisältyivät folk rock, psykedeelinen rock ja loppuvaiheessa country rock. Yhtye perustettiin vuonna 1964 Los Angelesissa, jolloin siihen kuuluivat Jim McGuinn (myöhemmin tunnettiin nimellä Roger McGuinn), David Crosby, Chris Hillman, Gene Clark ja Michael Clarke.


title: The Byrds

text: The Byrdsia pidetään yhtenä rockin merkittävimmistä yhtyeistä. Se vaikutti laaja-alaisesti 1960-luvun populaarimusiikkiin ja moniin artisteihin ja Byrdsin katsotaan luoneen kahdella ensimmäisellä albumillaan käsitteen "folkrock".Nyman 1979, s. 103.


title: The Byrds

text: Byrds levytti uransa aikana paljon muidenkin artistien kappaleita. Erityisesti kaksi ensimmäistä albumia, "Mr. Tambourine Man" ja "Turn! Turn! Turn!", sisälsivät useita Bob Dylanin kirjoittamia lauluja.


title: The Byrds

text: Roger McGuinn näki The Beatlesin esiintyvän Ed Sullivan Show'ssa 9. helmikuuta 1964. Hän ihastui George Harrisonin 12-kieliseen Rickenbacker -sähkökitaraan ja päätti hankkia välittömästi itselleen samanlaisen.Nyman 2009, s. 194-195. Folkmuusikkona ja lauluntekijänä jonkin verran mainetta saavuttanut Gene Clark näki McGuinnin esittävän Troubadour -klubilla The Beatlesin kappaleen "I Want to Hold Your Hand" ja ehdotti tälle yhteistyötä. David Crosby teki McGuinnin suuntaan seuraavana päivänä samantyyppisiä uteluja. Crosby oli soittanut orkesterinjohtaja Les Baxterin perustamassa folkryhmässä The Les Baxter's Balladeers. Tämä meriitti ei tehnyt McGuinniin suurempaa vaikutusta, mutta kuultuaan, että Crosbyn ystävällä Jim Dicksonilla oli oma studio, hänet otettiin mukaan ryhmään, joka sai nimekseen The Jet Sets.Nyman 2009, s. 186-187.


title: The Byrds

text: Ensimmäinen singlen, The Beatles -vaikutteisen "Please Let Me Love You" julkaisi Elektra Records kesällä 1964. Elektran johtaja Jac Holzman ei pitänyt yhtyeen nimestä, joten hän julkaisi singlen nimellä The Beefeaters. Kappaleen äänitykseen osallistui kaksi maineikasta studiomuusikkoa, basisti Ray Pohlman ja rumpali Earl Palmer. Laulun menestys jäi kuitenkin heikoksi. Tässä vaiheessa basistiksi tuli bluegrass-kitaristi ja mandoliinin soittaja Chris Hillman, joka suostui hankkimaan 40 dollaria maksaneen japanilaisen bassokitaran. Lahjakkaana muusikkona hän oppi soittamaan sitä hyvinkin pian. Rumpaliksi valittiin Michael Clarke, vaikka tällä ei ollut juurikaan meriittejä rumpujen soitosta. David Crosby oli nähnyt tämän soittavan congarumpuja eräässä tilaisuudessa, mutta suurimman vaikutuksen Clarke oli tehnyt Crosbyyn visuaalisesti. Valmiin kokoonpanon nimeksi otettiin The Byrds.Nyman 2009, s. 188.


title: The Byrds

text: Yhtyeen läpimurroksi muodostui huhtikuussa 1965 julkaistu ensimmäinen single, folkrock-versio Bob Dylanin kappaleesta "Mr. Tambourine Man". Se nousi listaykköseksi sekä Yhdysvalloissa että Britanniassa.Nyman 1979, s. 103. Tämä oli onnenpotku myös Dylanille, sillä singlen menestys esitteli hänen tuotantoaan laajemmalle yleisölle kuin hänen omat julkaisunsa. Pian julkaistiin myös ensialbumi "Mr. Tambourine Man", jolla yhtye yhdisteli erityisesti The Beatlesin ja Bob Dylanin musiikkia. Vielä samana vuonna he julkaisivat musiikillisesti samankaltaisen albumin "Turn! Turn! Turn!". Nämä kaksi ensimmäistä albumia loivat The Byrdsin tavaramerkin: Roger McGuinnin 12-kielisen Rickenbacker -sähkökitaran luoman "helisevän" äänimaailman sekä melodiset lauluosuudet.


title: The Byrds

text: Seuraava Byrds-albumi "Fifth Dimension", vuonna 1966, uudisti yhtyettä psykedeelisen rockin suuntaan, ja se luetaankin nykyään kyseisen musiikinlajin uranuurtajien ja klassikoiden joukkoon. The Byrds itse käytti uudesta sähköisemmästä tyylistään nimitystä "space rock".Nyman 1979, s. 105. Huomattavaa on että albumin kappale, singlenäkin julkaistu "Eight Miles High" oli ensimmäisiä psykedeelisen rockin kappaleita. Byrds menetti varman suuren hitin, kun radioasemat lopettivat kappaleen soittamisen väittäen sen sisältävän viittauksia huumausaineisiin. Kaikesta huolimatta "Eight Miles High" on yhtyeen suurimpia klassikoita.


title: The Byrds

text: Psykedeelistä linjaa jatkoi seuraava albumi "Younger Than Yesterday" vuonna 1967, jossa oli jo kuultavissa ensimmäisiä vaikutteita country rockista. Samana vuonna 1967 ilmestyi myös mainiosti menestynyt kokoelma-albumi "The Byrds' Greatest Hits".


title: The Byrds

text: Seuraavalla albumilla "The Notorious Byrd Brothers" (1968) oli myös country-tyylisiä vaikutteita, mutta jatkoi silti psykedeelistä linjaa. Tältä levyltä luultavasti tunnetuin kappale oli "Wasn't Born to Follow", joka soi elokuvassa "Easy Rider". Lopullinen muutos tapahtui vuonna 1968, jolloin yhtyeen pitkäaikainen jäsen David Crosby jätti yhtyeen ja perusti Crosby, Stills & Nashin ja The Byrds julkaisi kuudennen albuminsa "Sweetheart of the Rodeo". Country-musiikin uudistaja ja legenda Gram Parsons liittyi myös yhtyeeseen. Albumi oli aikanaan kiistelty, sillä se ei edustanut perinteistä country-musiikkia, vaan sitä alettiin kutsua country rockiksi. Parsons itse vihasi kyseistä termiä. Musiikkinero kuitenkin lähti yhtyeestä jo ennen seuraavaa albumia, sillä hän ei halunnut soittaa rotuerottelun repimässä Etelä-Afrikassa. Tämän jälkeen Parsons perusti yhtyeen The Flying Burrito Brothers, johon lähti myös Byrdsin alkuperäinen basisti ja lauluntekijä, Chris Hillman.


title: The Byrds

text: Vuonna 1969 julkaistiin seuraava albumi "Dr. Byrds & Mr. Hyde". Kokoonpano oli muuttunut suuresti, alkuperäisjäsenistä mukana oli ainoastaan yhtyeen keulahahmo, Roger McGuinn (aiemmin Jim McGuinn). Uusi levy edusti hieman rockimpaa tyyliä, mutta myös country-vaikutteet olivat tallella. Kitaristi Clarence White liittyi Byrdsiin ja toi uutta ulottuvuutta yhtyeen soittoon. Kyseisellä levyllä oli myös versio Parsonsin ja McGuinnin kappaleesta "Drug Store Truck Drivin' Man". Itse Parsonsin esittämänä kyseinen kappale on "Gram Parsons & The Shilos":n live-levyllä vuodelta 1973.


title: The Byrds

text: Lokakuussa 1969 julkaistiin studioalbumi "Ballad of Easy Rider", joka sai mukavan vastaanoton.Nyman 1979, s. 105.


title: The Byrds

text: Roger McGuinn hajotti yhtyeen syyskuussa 1973, mutta kokosi sen lähes saman tien uudelleen.Nyman 2009, s. 205. Mukana olivat kaikki alkuperäisen kokoonpanon jäsenet ja tuloksena oli albumi "Byrds". Kaupallisesti se menestyi hyvin (Yhdysvalloissa listasijoitus 20.), mutta arvostelut olivat negatiivisia. Tästä pettyneenä McGuinn peruutti tulevan kiertueen ja yhtyeen toiminta päättyi.


title: The Byrds

text: The Byrdsin kokoonpano vaihtui useasti vuosien mittaan. Ainoastaan perustaja ja johtohahmo Roger McGuinn oli mukana alusta loppuun.


title: George Sand

text: Amantine-Lucile-Aurore Dupin, myöhemmin paronitar Dudevant, kirjailijanimeltään George Sand (1. heinäkuuta 1804 – 8. kesäkuuta 1876) oli ranskalainen feministinen kirjailija.


title: George Sand

text: Sand syntyi Pariisissa ja vietti lapsuutensa isoäitinsä luona Berryn alueella Ranskassa.


title: George Sand

text: Sand kirjoitti ensimmäisen romaaninsa "Rose et Blanche" (1831) yhteistyössä Jules Sandeaun kanssa – onkin sanottu, että hän otti kirjailijanimensä Sandeaulta.


title: George Sand

text: Sand on tunnetuin 1800-luvun ranskalaisista naiskirjailijoista. Hän kirjoitti yli sata teosta, mukaan lukien romaaneja, jotka käsittelivät esimerkiksi naisten asemaa, yhteiskunnallisia kysymyksiä ja kristinuskoa. Romaanien lisäksi Sand kirjoitti kirjallisuuskritiikkiä ja poliittisia tekstejä.


title: George Sand

text: Naisten oikeudet ovat esillä etenkin Sandin varhaisromaaneissa 1830-luvun alussa. Ne ovat sentimentaalisia kuvauksia avioliitosta, intohimosta ja naisen oikeudesta omiin tunteisiinsa. Myöhemmissä romaaneissaan Sandin feministiset painotukset vähenivät, ja hän alkoi korostaa yleisinhimillisiä tekijöitä kuten kiinnostusta sosialismin ja kristinuskon aatteiden yhdistämiseen.


title: George Sand

text: Sand kuoli 71-vuotiaana Nohantin kylässä lähellä Châteauroux'ta 8. kesäkuuta 1876, ja hänet haudattiin sukukartanonsa maille lähelle kotiaan. Vuonna 2004 ehdotettiin Sandin jäänteiden siirtämistä Pariisin Panthéoniin.


title: George Sand

text: Sand nai paroni Casimir Dudevantin vuonna 1822. Pari sai kaksi lasta. Vuonna 1835 Sand jätti miehensä ja otti lapsensa mukaansa Pariisiin.


title: George Sand

text: Sand tunnettiin aikanaan romaaniensa ohella myös hänen lukuisista rakkaussuhteistaan kuuluisiin miehiin. Sandilla oli suhde Alfred de Musset'n (1833–1835), Frédéric Chopinin (1836–1847) ja siinä välissä ehkä myös Franz Lisztin kanssa. Chopinin Sand jätti pari vuotta ennen tämän kuolemaa lapsistaan johtuneen kiistan vuoksi.


title: Lunohod 1

text: Lunohod 1 (Луноход, "kuukulkija") oli Neuvostoliiton ensimmäinen kahdesta miehittämättömästä kuukulkijasta. Se laukaistiin 10. marraskuuta 1970 Luna 17 -luotaimen mukana ja se laskeutui 17. marraskuuta Mare Imbriumiin eli Sateiden mereen. Luotaimen ja kulkijan tehtävänä oli tutkia Kuun kamaran koostumusta sekä ottaa kuvia ja tallentaa videokuvaa. Kulkija toimi pidempään kuin arvellun kolme kuuvuorokautta ja se jatkoi työtään kunnes yhdentenätoista kuuvuorokautena sammui lopullisesti. Lunohodin virallinen sammumispäivä oli 4. lokakuuta 1971, Sputnik 1:n vuosipäivä.


title: Lunohod 1

text: Se oli ensimmäinen liikkuva kauko-ohjattu robotti, joka laskeutui toiselle taivaankappaleelle. Lunohod 1 kulki kaikkiaan 10 540 m, lähetti 20 000 TV-kuvaa ja yli 200 TV-panoraamaa.


title: Lunohod 1

text: Lunohod-kulkijoita oli yhteensä kolme: ensimmäisen lisäksi valmistettiin Lunohod 2 ja Lunohod 3, joista jälkimmäistä ei lähetetty. Neuvostoliitto oli suunnitellut Lunohodien Mars-versiota eli Marsohod-kulkijaa, jota ei kuitenkaan rakennettu.


title: Basil Hiiri – Mestarietsivä

text: Basil Hiiri – Mestarietsivä (tai Mestarietsivä Basil Hiiri) (engl. "The Great Mouse Detective") on Disneyn 26. animaatioelokuva, jonka tekemiseen meni neljä vuotta ja joka valmistui vuonna 1986. Elokuva pohjautuu Eve Tituksen lastenkirjaan "Basil of Baker Street"iin (suom. Baker-kadun Basil) ja elokuvan päähenkilö Basil Hiiri on eräänlainen Sherlock Holmesin variaatio, pastissi. Nimensä Basil on saanut useissa elokuvissa Sherlock Holmesia esittäneeltä Basil Rathbonelta.


title: Basil Hiiri – Mestarietsivä

text: Lähes kaikki elokuvan päähenkilöt ovat hiiriä, jotka asuvat Lontoossa Isossa-Britanniassa.


title: Basil Hiiri – Mestarietsivä

text:
Elokuva tunnettiin myös nimellä The Adventures of the Great Mouse Detective (suom. "Mestarihiirietsivän seikkailut") vuoden 1992 uuden
teatterijulkaisun aikana ja joissain valtioissa Basil the Great Mouse Detective (suom. "Basil Hiiri - Mestarietsivä").


title: Basil Hiiri – Mestarietsivä

text: Lontoossa on sumuinen ilta, ilkeä Liuhu kidnappaa Herra Leikinheimon ja hänen tyttärensä Olivia etsii apua ja kääntyy Baker kadun mestarietsivän Basil Hiiren puoleen juuri Afganistanista palanneen tohtori Dawsonin kanssa. Olivia lähtee etsimään isäänsä Basilin, Dawsonin ja Tobin kanssa. He löytävät johtolankoja Leikinheimosta, mutta ongelmia tulee lisää kun Liuhu-lepakko kidnappaa Olivian ovelasti eräässä lelukaupassa.


title: Basil Hiiri – Mestarietsivä

text:
Basilin ja Dawsonin avulla Olivia löydetään, mutta ongelmia syntyy lisää, kun kuningatar napataan ja rikoksen takana on Basilin arkkivihollinen rotta Ratigan. Basilin avulla kuningatar pelastuu mutta Ratigan onnistuu pakenemaan Olivia mukanaan. Basil, Dawson ja Leikinheimo lähtevät Ratiganin perään joka lopulta törmää Britannian parlamenttitalon kellotorniin, jossa Big Ben sijaitsee. Basil onnistuu pelastamaan Olivian ja Ratigan putoaa tornin huipulta. Olivia pääsee lopulta isänsä luokse, ja tohtori Dawson ryhtyy ratkomaan rikoksia Basilin kanssa.
Basil hiiri on elokuvan päähenkilö ja hiirimaailman Sherlock Holmes. Hän asuu 221B Baker kadulla ("Baker Street"), Sherlock Holmesin kellarissa.
Basil on aluksi erakko luonteeltaan, mutta saa elokuvassa uusia ystäviä ja
Dawsonista uuden kumppanin. Basil on mestarietsivä jolta mikään asia ei pysy kauan salassa. Kun Basil keskittyy johonkin asiaan, hän ei
välttämättä ota aina muita huomioon.
Hänen arkkivihollisensa on professori Ratigan. Basilin alkuperäisäänenä on Barrie Ingham.


title: Basil Hiiri – Mestarietsivä

text:
Basil hiiren apulainen ja hiirimaailman tohtori Watson jonka alkuperäisäänenä on Val Bettin. Hän kuului aikaisemmin kuningattaren 66. rykmenttiin Afganistanissa. Ollessaan armeijan palveluksessa, hän oli majuri ja myös kirurgi. Niin kuin Watson, Dawson on ihmeissään lähes aina kun Basil selvittää nerokkaasti jonkun asian. Toisin kuin Watson, Dawson on hiukan kömpelö ja tunari. Esimerkiksi hänen piti vahtia Oliviaa, mutta hän katsoikin muualle, jolloin Liuhu onnistui kidnappaamaan Olivian. Tästä huolimatta on hänestä ollut Basilille apuakin, hän esim. löysi Liuhun pudottaman listan ja hänen ansiostaan Basil keksi suunnittelman heidän ja Olivian vapauttamiseksi.
Elokuvan alussa hän ei tuntenut Basilia, mutta tutustui häneen sattumalta kun hän etsi Basilin kotia Olivian kanssa. Dawsonin englanninkielisenä äänenä on Val Bettin.


title: Basil Hiiri – Mestarietsivä

text: Olivia Leikinheimo on skotlantilaisen lelujen keksijän herra Leikinheimon tytär. Kun Liuhu kidnappaa hänen isänsä, Olivia lähtee etsimään mestarietsivä Basilia mutta myöhemmin lelukaupassa Liuhu kidnappaa Olivian. Aina kun Basil mainitsee Olivian sukunimen, niin hän sanoo sen aina väärin kuten "Leikinhoidunpoimu", "Liekinheitin" ja "Leivinveivi". Olivian englanninkielisenä äänenä on Susanne Pollatschek ja suomenkielisenä Mona Kortelampi.


title: Basil Hiiri – Mestarietsivä

text: Elokuvan pääpahis ja hiirimaailman professori James Moriarty eli Basilin arkkivihollinen. Basil on monta vuotta yrittänyt saada hänet telkien taakse, mutta Ratigan on aina onnistunut jotenkin pakenemaan Basilin ulottuvilta. Tämän konnan aikomuksena on tehdä "rikosten rikos": hiirikuningaskunnan vallankaappaus. Ihan kuin Moriarty, Ratigania pidetään "rikosten Napoleonina". Ratigan on viemärirotta, mutta ei kuitenkaan pidä itseään sellaisena. Hän suuttuu suunattomasti jos joku kutsuu häntä rotaksi. Mm. Perttulin kutsuessa häntä humalapäissään rotaksi, Ratigan rankaisi häntä syöttämällä tämän Felicialle. Ratigan on todennäköisesti rotta, joka pitää itseään hiirenä.